Pelaksanaan RUU larangan bertukar parti berkuatkuasa esok, kata Wan Junaidi

Undang-undang yang melarang Ahli Parlimen bertukar parti akan berkuatkuasa serta-merta bermula esok (5 Oktober), kata Datuk Seri Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-undang) itu berkata pelaksanaan Rang Undang-Undang (RUU) itu adalah komitmen kerajaan bagi memastikan undang-undang melarang Ahli Parlimen bertukar parti dapat melindungi hak rakyat dan sudah mendapat perkenan Yang di-Pertuan Agong.

“Kebawah Duli Yang Maha Mulia Seri Paduka Baginda Yang di-Pertuan Agong juga telah perkenan tarikh kuat kuasa Akta Perlembagaan (Pindaan) (No. 3) 2022 pada 5 Oktober 2022 selaras dengan seksyen 1(2) dan seksyen 1(3) Akta A1663”, katanya dalam satu kenyataan.

Akta Perlembagaan (Pindaan) (No.3) 2022 (Akta A1663) sudah diluluskan dengan sokongan majoriti dua pertiga (2/3) di Dewan Rakyat pada 28 Julai 2022 dengan sokongan majoriti Ahli Dewan Rakyat seramai 209 orang dan di Dewan Negara pada 9 Ogos 2022 dengan sokongan majoriti seramai 52 orang Senator.

Penetapan tarikh baharu kuat kuasa bagi Akta Perlembagaan (Pindaan) (No. 3) 2022 (Akta A1663) mulai 5 Oktober 2022, maka pindaan bagi seksyen 7A Jadual Kelapan, Fasal 6 Perkara 48, Perkara 160 dan Fasal baharu 3A Perkara 10 serta Perkara baharu 49A, dapat dikuatkuasakan dengan segera.

Ia seterusnya membenarkan pemakaian Akta A1663 ini di peringkat Negeri, tertakluk perkenan Sultan/Tuan Yang Terutama/Raja Negeri berkenaan.


Vaksin: Lokman nafi fitnah Khairy

Datuk Lokman Noor Adam menafikan beliau memfitnah Khairy Jamaluddin berhubung isu vaksin Covid-19, sebaliknya meminta Menteri Kesihatan itu memberi penjelasan kepada masyarakat berkaitan perkara berkenaan kerana ia merupakan kepentingan awam.

Lokman, 49, menerusi pernyataan pembelaan difailkan semalam (2 Mac) mendakwa beliau bukanlah seorang antivaksin dan pernyataan-pernyataan yang dikeluarkannya mempunyai justifikasi dan komen yang adil, lapor Bernama.

“Saya menegaskan bahawa pernyataan-pernyataan yang dipersoalkan oleh plaintif (Khairy) bukanlah fitnah kerana ia hanya untuk menggesa beliau memberi penjelasan dan penerangan berkenaan isu viral yang mana terdapat rakaman video menunjukkan vaksin yang ingin diberikan kepada penerima vaksin telah tamat tempoh luput,” dakwa Lokman menerusi pernyataan pembelaan itu bagi menjawab saman yang difailkan Khairy terhadapnya.

Lokman selaku defendan mendakwa beliau mempunyai tanggungjawab secara sosial dan moral untuk memaklumkan kepada orang ramai berkenaan isu vaksin itu bagi mengelakkan kejadian sama berlaku.

Pada 25 Januari lalu, Khairy, 46, yang memfailkan saman atas kapasiti peribadi, mendakwa Lokman telah memfitnahnya menerusi dua video serta memuat naik gambar di laman Facebook Lokman Noor Adam Official pada 6 Januari lepas, membuat kenyataan menerusi dua siaran langsung di Facebook itu dan YouTube Lokman Adam pada 10 Januari.

Ahli Parlimen Rembau itu mendakwa kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa telah diberi vaksin Covid-19 serta menerima dos ketiga selain memalsukan maklumat berkaitan status vaksinasi.

Khairy mendakwa penerbitan fitnah itu menyebabkan reputasi dan integriti beliau terjejas teruk selain mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasi beliau direndahkan dalam kalangan masyarakat yang berfikiran waras.

Pada 3 Februari lepas Mahkamah Tinggi membenarkan permohonan injunksi ex-parte oleh Khairy antaranya supaya defendan memadam kenyataan dan video bersama-sama kapsyen, tajuk dan komen dalam tempoh 24 jam serta injunksi bagi menghalang defendan menerbitkan semula hantaran itu.

Pada 17 Februari, mahkamah itu juga membenarkan permohonan Khairy supaya injunksi ex-parte yang diperolehnya dilanjutkan hingga tarikh pendengaran injunksi inter-parte pada 10 Mei depan.


Buka Parlimen ini, bukan macam sidang bawah pokok di Perak

Ketua Setiausaha Sulit kepada Perdana Menteri Datuk Dr Marzuki Mohamad menjelaskan pembukaan sidang Parlimen memerlukan ia untuk mematuhi peraturan-peraturan khas sebelum dapat dibuka kepada Ahli-Ahli Parlimen untuk kembali bersidang.

Jelasnya, ia bukan boleh segera dibuka seperti yang difahami oleh segelintir orang kerana asasnya adalah ia terikat dengan peraturan yang ada dan kerajaan perlu mematuhi proses undang-undang yang sudah termaktub.

Tambahnya, pembukaan sidang Parlimen bukan seperti ‘Persidangan bawah pokok’ yang pernah berlaku di Perak pada satu masa dahulu kerana persidangan itu tidak tertakluk di bawah peraturan-peraturan khas.

“Parlimen merupakan badan legaslatif yang paling tertinggi di dalam negara kita, undang-undang yang diluluskan oleh Parlimen itu mesti dikuatkuasakan, jadi kita tidak mahu kita tidak mengikut peraturan-peraturan dan prosedurnya.

“Nantinya ada orang akan mencabar dari segi kesahihan perjalanan undang-undang yang diluluskan oleh Parlimen itu sendiri.

“Ini ia bukan macam sidang bawah pokok pada satu masa dulu, kalau sidang bawah pokok ini pagi ini panggil mesyuarat petang itu boleh tetapi ini tidak kita kena buat secara teratur,” katanya dalam wawancara khas bersama Agenda Daily.

Marzuki merujuk kepada peristiwa politik Malaysia pada 2009 di mana pertama kali dalam sejarah negara ini, persidangan Dewan Undangan Negeri (DUN) Perak berlangsung di bawah ‘Pokok hujan-hujan’.

Dalam sidang ‘tergempar’ yang diadakan di bawah pokok di kawasan letak kereta berhampiran bangunan sekretariat kerajaan negeri di Ipoh, wakil rakyat Pakatan Rakyat (gabungan pembangkang ketika itu) meluluskan usul menyokong Datuk Seri Mohd Nizar Jamaluddin sebagai menteri besar serta meluluskan pembubaran DUN Perak.

Sementara mengulas mengenai titah Tuanku berhubung pembukaan Parlimen, Marzuki berkata titah itu mesti dilaksanakan, cuma kerajaan mengambil masa untuk mengatur sesi itu ketika ini.

“Kerajaan terima titah Tuanku, ia mesti dilaksanakan tiada dolak-dalih ini adat budi pekerti kita dalam berhubung dengan Institusi Raja, cuma hendak laksanakannya kita ikut Perlembagaan.

“Saya percaya Tuanku juga memahami dan memaklumi proses yang perlu dilakukan sebelum sidang berlangsung, iaitu untuk Perdana Menteri sebagai ketua majlis perlu mengemukakan notis kepada Speaker Dewan biasanya lima hari, kemudiannya Setiausaha Dewan Rakyat pula mengemukakan notis kepada Ahli Parlimen minimun dalam 28 hari, dalam keadaan itu pun sudah 33 hari, jadi ada orang kata kenapa tak buat besok (buka Parlimen) kenapa tak minggu ini, minggu depan sebab secepat mungkin, tapi saya sudah baca semalam ada pakar-pakar yang sudah memberi penjelasan kepada masyarakat bahawa ada notis tempoh tertentu yang perlu dipatuhi oleh pihak kerajaan sebelum sidang Parlimen dibuka,” katanya.

Kerajaan Perikatan Nasional (PN) sebelum ini memberi komitmen untuk membuka sidang Parlimen secepat mungkin dan akan menjunjung titah Yang di-Pertuan Agong (YDPA), Al-Sultan Abdullah Ri’ayatuddin Mustafa Billah Shah untuk memastikan demokrasi terus subur.

Terdahulu, YDPA menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.

Titah baginda, Parlimen berperanan sebagai satu platform penting untuk wakil rakyat bersidang bagi membincangkan pelbagai isu khususnya berkaitan penularan wabak Covid-19.

Ikuti wawancara penuh disini:


MN sudah sampai ‘surah terakhir’, kata Tok Mat Hasan

UMNO akan memuktamadkan kedudukan dan status kerjasama dengan PAS di dalam Muafakat Nasional (MN) setelah meneliti semua pandangan pimpinan parti di pelbagai peringkat, kata Timbalan Presiden UMNO Datuk Seri Mohamad Hasan.

Menurutnya ketika ini, pelbagai kenyataan berhubung status UMNO dalam MN yang dizahirkan pemimpin tertentu, disifatkannya sebagai hanya pandangan individu.

“Kita dah sampai surah terakhir… nak khatam atau tidak, tak tahulah. Jadi kita akan buat keputusan di peringkat parti. Nasihat saya adalah biar parti buat keputusan. Keputusan untuk ‘khatam’ akan dibincangkan dalam mesyuarat biro politik dan mesyurat Majlis Tertinggi UMNO.

“Biar parti yang buat keputusan. Kepimpinan macam Presiden (Datuk Seri Dr Ahmad Zahid Hamidi) sudah beri pandangan dan kita akan bincang dalam mesyuarat Biro Politik, Majlis Kerja Tertinggi (MKT) untuk dapatkan pandangan dan nasihat apa yang dikatakan presiden parti itu.

“Kita akan buat keputusan di peringkat parti (jadi) saya harap mana-mana individu dari UMNO, tunggulah. Biarlah parti buat keputusan, usah kelam kabut sangat,” katanya pada sidang media selepas merasmikan Wacana Aspirasi UMNO bertajuk ‘Menggalas Perjuangan, Mendepani Cabaran’ di Menara Dato Onn, Pusat Dagangan Dunia (WTC) hari ini sempena sambutan penubuhan UMNO ke-76.

Kedua-dua parti itu mengisytiharkan pembentukan gabungan MN yang membawa agenda penyatuan ummah bagi mensejahterakan Malaysia yang majmuk pada 14 September 2019, setelah kedua-duanya kalah Pilihan Raya Umum Ke-14 (PRU-14) pada 2018.

Sebelum ini, Zahid dilaporkan berkata UMNO perlu melupakan kerjasama dengan PAS melalui MN pada Pilihan Raya Umum Ke-15 (PRU-15), selain memberi bayangan mustahil kerjasama itu diteruskan jika PAS terus memperlihat sikap ‘talam dua muka’.

UMNO tidak mahu sahabat yang tidak mempunyai pendirian tetap dalam setiap tindakan dan keputusan yang dilakukan.

“Kita tidak mengambil kira bahawa soal kononnya politik matang sebagai organisasi apatah lagi pertubuhan politik yang siang cakap lain dan malam berubah bercakap lain pula apatah lagi esoknya.

“Kita mahu rakan yang setia dan kesetiaan itu bukan hanya kata-kata tetapi dari segi tindakan dan juga keputusan yang dilakukan.

“Kita juga tidak mahu sindir menyindir dilakukan, maka kita sudah kenal mana yang mutu dan mana yang manikam… sekilas ikan di air kita sudah kenal jantan betinanya,” kata Zahid.

Bagaimanapun, hari ini Mursyidul Am PAS Datuk Hashim Jasin mengakui parti itu belum bersedia memutuskan hubungan dengan UMNO yang dijalin menerusi persepakatan dalam MN yang dibentuk pada 2019.

PAS juga mengingatkan UMNO supaya menghormati piagam MN yang telah disepakati serta tidak terburu-buru untuk memutuskan hubungan berkenaan.

Menurut Hashim salah satu fasal dalam piagam tersebut adalah jika berlaku sebarang perselisihan atau salah faham antara kedua-kedua parti itu, kembalilah merujuk kepada al-Quran bagi menyelesaikan sebarang masalah berbangkit.


Kami kecewa kerana penyatuan gagal: Tuan Ibrahim

Kegagalan rundingan kerjasama antara PAS dan Bersatu dengan UMNO bagi menghadapi Pilihan Raya Negeri (PRN) Melaka sangat mengecewakan, kata Datuk Seri Tuan Ibrahim Tuan Man.

Timbalan Presiden PAS itu berkata peringkat awal rundingan menunjukkan hasil positif walaupun mengambil sedikit masa, namun akhirnya Barisan Nasional (BN) mengambil langkah sebaliknya mahu bertanding semua kerusi di Melaka.

“Bagi kami rasa sedikit kecewa (kerana) usaha penyatuan itu gagal pada hujungnya, tetapi Melaka bukan medan kita,” katanya ketika ditemui media di Kuala Terengganu hari ini.

Terdahulu awal hari ini, BN mengumumkan bertanding semua 28 kerusi Dewan Undangan Negeri (DUN) di Melaka, sekaligus mengesahkan bakal berlaku pertembungan banyak penjuru.

Dalam pada itu, PAS atas tiket Perikatan Nasional (PN) juga akan bertanding di lapan kerusi iaitu dewan undangan negeri (DUN) Kuala Linggi, Taboh Naning, Durian Tunggal, Bukit Katil, Duyong, Serkam, Kelebang dan Merlimau.

Untuk rekod, UMNO merupakan penyandang di tujuh kerusi tersebut kecuali DUN Bukit Katil yang dimenangi Amanah semasa Pilihan Raya Umum ke-14 lalu.

Walaupun berat, Tuan Ibrahim berkata terpaksa menerima keputusan akan berlakunya pertembungan dengan UMNO di Melaka nanti.

“Sebenarnya pada peringkat awal kita runding supaya kita mengelak (bertembung), kalau kita dapat kompromi kerusi. Tetapi oleh kerana Umno buat keputusan untuk bertanding semua menyebabkan kita tiada pilihan.

“Ya (terpaksa), sebab UMNO akan tanding semua kerusi. Jadi pada masa itu tak ada kompromi untuk kita melihat mana-mana kerusi diagih (runding).

“Kalau sekiranya kita runding dan ada kerusi UMNO tak bertanding mungkin tidak ada pertembungan,” jelasnya lagi.

Dalam perkembangan berkaitan Tuan Ibrahim berkata kerjasama Muafakat Nasional bersama UMNO bukan sebagai parti politik kerana ia tidak didaftarkan berbanding PN.

“Kami dalam MN (adalah) medan besar untuk muafakat besar yang bukan sekadar (untuk) pilihan raya (tetapi) gagasan penyatuan ummah, sebab itu PAS bertanding di bawah PN kerana sudah berdaftar,” ujarnya.


Tanah runtuh, banjir mengakibatkan 13 laluan di N. Sembilan ditutup

Sebanyak 13 laluan melibatkan lima daerah di Negeri Sembilan ditutup untuk semua kenderaan manakala empat lagi hanya dibuka untuk kenderaan berat susulan jalan runtuh dan dinaiki air setakat 2 petang ini.

Pengarah Jabatan Kerja Raya (JKR) Negeri Sembilan Ir Wan Hasnan Wan Musa berkata laluan berkenaan melibatkan Tampin iaitu sebanyak tujuh jalan, Jelebu (4), Jempol (3), Kuala Pilah (2) dan satu di Seremban, lapor Bernama.

Antara jalan tersebut ialah Jalan Segamat-Gemas, Londah-Gemas, Jelai-Bahau, Jeram Toi, Kuala Klawang-Genting Peras, Felda Titi dan Stesen Pemancar Gelombang Telapak Buruk.

“Pembukaan jalan ini akan dilakukan dalam tempoh terdekat selepas selesai kerja pembaikan selain bergantung kepada keadaan semasa jalan berkenaan selepas banjir. JKR akan sentiasa berusaha mencari jalan alternatif dan menguar-uarkan kepada pengguna,” katanya kepada Bernama di sini hari ini.

Justeru, beliau menasihatkan kepada semua pengguna jalan raya untuk merancang perjalanan dan sentiasa berwaspada dengan papan tanda amaran banjir serta jalan ditutup selain menggunakan laluan alternatif untuk ke destinasi masing-masing.

“Pengguna juga boleh merujuk laman sesawang bilik gerakan bencana (BiGBen) JKR iaitu di bencanaalam.jkr.gov.my atau boleh hubungi talian 06-7659659/9614 untuk mengetahui perkembangan terkini bencana dan keadaan jalan raya,” katanya.


Kes Covid-19 di Singapura naik lagi

Kementerian Kesihatan (MOH) Republik Singapura melaporkan 3,635 jangkitan baharu Covid-19 dikesan semalam, meningkat berbanding 3,496 kes yang dicatatkan pada Selasa.

Jumlah itu menjadikan kumulatif positif di negara pulau itu sejak awal tahun lalu sehingga semalam sebanyak 207,975 kes.

Bagaimanapun kadar jangkitan mingguan turun kepada 0.96 semalam, berbanding 1.09 pada Selasa, kata MOH dalam laporan harian Covid-19 lewat malam tadi.

Kadar jangkitan mingguan melebihi satu menunjukkan jumlah kes baharu mingguan masih meningkat.

Daripada jumlah jangkitan baharu itu, 3,223 kes melibatkan penularan dalam komuniti; 409 di kediaman pekerja asing; dan tiga kes import.

Sebanyak 535 daripada kes tempatan melibatkan individu berusia 60 tahun dan ke atas.

Pada masa sama MOH turut memaklumkan 12 pesakit meninggal dunia akibat komplikasi Covid-19 semalam, menjadikan keseluruhannya 442 kematian sejak awal tahun lalu.

Pesakit yang meninggal dunia itu berusia antara 59 dan 99 tahun dan mempunyai sejarah penyakit lain, kata MOH.

Sehingga semalam, seramai 1,665 pesakit dirawat di hospital, 293 memerlukan oksigen, termasuk 72 yang dimasukkan ke unit rawatan rapi (ICU), dan 69 pesakit ICU yang memerlukan alat bantuan pernafasan. – ST


Rakyat jangan lalai jika tidak mahu kelonggaran PPN hilang: Agong

Rakyat diingatkan agar tidak lalai dan sentiasa mematuhi prosedur operasi standard (SOP) agar kelonggaran daripada Pelan Pemulihan Negara (PPN) tidak ditarik balik, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.

Baginda berkata semua pihak mengambil iktibar daripada pelbagai ujian sebelum ini selain terus memainkan peranan sehingga negara bebas sepenuhnya daripada wabak Covid-19.

Al Sultan Abdullah dalam pada itu turut menasihati rakyat agar terus bersabar, menjaga kesihatan diri dan mematuhi peraturan yang ditetapkan kerajaan dalam usaha mengekang penularan pandemik itu.

“Beta percaya, setiap badai yang melanda akan berhenti jua, yang gelap pasti akan menjadi terang dan yang kelam akan kembali bercahaya,” titah Al-Sultan Abdullah lapor Bernama.

Terdahulu Agong berkenan berangkat ke Istiadat Sambutan Ulang Tahun Hari Keputeraan Rasmi Seri Paduka Baginda Yang di-Pertuan Agong Tahun 2021 di Istana Negara.

Turut berangkat Raja Permaisuri Agong Tunku Hajah Azizah Aminah Maimunah Iskandariah.

Pada istiadat itu, seramai 44 individu menerima Darjah Kebesaran, Bintang dan Pingat Persekutuan Tahun 2021 hari ini sempena Hari Keputeraan Rasmi Yang di-Pertuan Agong yang disambut 7 Jun lepas, namun tiada istidat sambutan diadakan berikutan penularan Covid-19.

Mengenai sambutan hari ini, Seri Paduka bertitah ia dirancang untuk berlangsung pada Julai, namun tidak dapat dilaksanakan berikutan keadaan pandemik Covid-19 yang belum reda.

“Alhamdulillah, situasi pandemik Covid-19 di negara kini semakin bertambah baik, negara mula beransur meniti ke fasa terakhir PPN yang memberi pelbagai kelonggaran kepada rakyat beta,” titah Yang di-Pertuan Agong.

PPN yang merangkumi empat fasa diumumkan pada 15 Jun lepas oleh Perdana Menteri ketika itu Tan Sri Muhyiddin Yassin.


MB Johor mahu PRN diadakan, beri isyarat bakal bubar DUN

Menteri Besar Johor Datuk Hasni Mohammad memberi isyarat bakal membubarkan Dewan Undangan Negeri (DUN) dalam masa terdekat bagi memberi laluan pilihan raya negeri (PRN) dijalankan.

Hasni dalam kenyataan terbaharunya hari ini memberi jaminan bahawa sistem penyampaian kerajaan negeri tidak akan terganggu jika PRN diadakan di negeri tersebut dan jentera kerajaan akan terus berfungsi sepanjang tempoh itu.

“Sekiranya kerajaan negeri memutuskan untuk mengadakan Pilihan Raya Negeri…visi kerajaan tidak akan terganggu.

“Program kerajaan (akan) dijalankan seperti dirancang serta apa sahaja yang dirancang di bawah Belanjawan Negeri 2022,” katanya yang juga Ahli Dewan Undangan Negeri (ADUN) Benut.

Beliau terdahulu merasmikan tapak ujian dron di Medini hari ini.

Khabar angin mengenai PRN akan datang bertiup kencang berikutan kematian ADUN Kempas Datuk Osman Sapian baru-baru ini menjadikan kerajaan pimpinan UMNO hanya memiliki satu majoriti satu kerusi dalam DUN Johor.

Pada masa ini, Dewan Undangan Negeri Johor diterajui Barisan Nasional dengan 28 kerusi yang merangkumi UMNO (14 kerusi), MIC (dua), Bersatu (11) dan PAS (satu) manakala Pakatan Harapan memiliki 27 kerusi iaitu DAP (14), PKR (tujuh) dan Amanah (enam).


20 sudah ditahan terlibat rusuhan langgar SOP disokong pemimpin UMNO

Polis sudah menahan seramai 20 orang dipercayai terlibat dalam rusuhan melanggar pematuhan prosedur operasi standard (SOP) Covid-19 yang disokong pula seorang pemimpin tertinggi UMNO Johor selepas tular video dalam laman media sosial semalam di Batu Pahat.

Ketua Polis Daerah Batu Pahat ACP Ismail Dollah berkata kesemua lelaki yang ditahan merupakan penduduk setempat, berumur 16 hingga 28 tahun.

“Berdasarkan semakan semuanya tiada rekod jenayah dan kini ditahan reman selama empat hari sehingga 17 Mei,” katanya dalam kenyataan.

Tambah beliau, hasil siasatan mendapati kejadian tersebut berlaku kira-kira 2 pagi semalam di persimpangan Pekan Parit Raja di Kilometer 22.5 Jalan Batu Pahat-Kluang.

“Kumpulan tersebut yang dianggarkan seramai 40 orang telah membuat halangan menggunakan motosikal dan kereta kepada pengguna kenderaan yang melalui jalan berkenaan selama 15 minit bagi menarik perhatian mereka, selain merentang kain rentang bertulis ‘Kerajaan Gagal’ serta membakar suar dan mercun.

“Kain rentang yang sama juga telah dibawa dan digantung di jejantas di hadapan Sekolah Jenis Kebangsaan Cina (SJKC) Kong Nan sejurus selepas kejadian,” katanya.

Ismail turut memberitahu siasatan lanjut kes masih dijalankan di bawah Seksyen 144, 269 dan 505 (b) Kanun Keseksaan; Seksyen 8 Akta Bahan Letupan; Peraturan 17(1) Peraturan-Peraturan Pencegahan dan Pengawalan Penyakit Berjangkit 2021 (Akta 342) dan juga Seksyen 48 Akta Pengangkutan Jalan.

Malam tadi, polis memberitahu sudah menahan seorang lelaki tempatan berusia 21 tahun untuk membantu siasatan, setelah mendapat makluman daripada orang awam mengenai penemuan kain rentang bertulis ‘Kerajaan Gagal’ di sebuah jejantas semalam, selain sebuah video menunjukkan perhimpunan, pembakaran suar dan kejadian menaikkan kain rentang tanpa mematuhi Prosedur Operasi Standard (SOP) ditetapkan.

Terdahulu hari ini, Ahli Majlis Tertinggi UMNO, Datuk Seri Mohd Puad Zarkashi mengucapkan tahniah kepada kumpulan yang berhimpun di Parit Raja, Batu Pahat bagi menyatakan bantahan terhadap kerajaan Perikatan Nasional.

“Jangan fikir soal nak tangkap mereka sahaja. Bukan itu sahaja, ada yang berhari raya di lebuh raya sambil tayang sepanduk ‘Kerajaan Gagal.Puad seterusnya mengucapkan tahniah kepada orang

“Semoga PM 8 (Tan Sri Muhyiddin Yassin) berpijak di bumi nyata. Tahniah orang Parit Raja,” katanya dalam kenyataan di Facebook.


Hampir setengah juta individu terima dos penggalak

Kementerian Kesihatan memaklumkan seramai 492,054 individu yang layak telah menerima suntikan dos penggalak masing-masing sejak program itu bermula pertengahan bulan lalu sehingga semalam.

Daripada jumlah itu 20,365 individu menerima suntikan itu semalam, lapor KKM menerusi laman sesawang COVIDNOW, hari ini.

Dos penggalak diberikan hanya kepada warga emas berusia 60 tahun ke atas, dan anggota barisan hadapan yang menerima dos lengkap sekurang-kurangnya enam bulan lalu.

Pada masa sama KKM juga memaklumkan sebanyak 95.8 peratus atau 22,417,059 individu dewasa telah melengkapkan suntikan vaksin Covid-19 sehingga semalam.

Dalam kemas kini harian Program Imunisasi Covid-19 Kebangsaan (PICK) KKM memaklumkan 97.8 peratus atau 22,893,173 individu dewasa lagi melengkapkan sekurang-kurangnya satu dos daripada vaksin dua dos atau vaksin dos tunggal.

Keseluruhannya, 45,630,605 dos telah diberikan kepada golongan itu sejak 24 Februari lalu hingga semalam.

Sementara itu, 70.2 peratus atau 2,208,399 remaja berusia 12 hingga 17 tahun telah melengkapkan suntikan masing-masing sejak PICK Remaja dilancarkan 20 September lalu sehingga semalam.

Seramai 2,623,303 remaja atau 83.4 peratus lagi menerima sekurang-kurangnya satu dos, menjadikan keseluruhannya lebih 4.83 juta remaja telah menerima suntikan vaksin Covid-19.

Secara keseluruhannya sebanyak 50,462,307 dos vaksin diberikan kepada populasi Malaysia yang layak.

Jumlah itu termasuk 75.4 peratus atau 24,625,458 individu lengkap divaksinasi, dan 78.1 peratus atau 25,516,476 lagi menerima sekurang-kurangnya satu dos.


GP British: Hamilton juara selepas aksi dramatik dengan Verstappen

Juara dunia Formula Satu, Lewis Hamilton dan Max Verstappen, yang mendahului kejuaraan musim ini, terlibat dalam perlanggaran berkelajuan tinggi pada pusingan pembukaan Grand Prix Britain, pada Ahad.

Hamilton diberi penalti selepas pelanggaran itu, namun ketika perlumbaan disambung semula, pemandu Mercedes itu mengatasi Charles Leclerc pada dua pusingan terakhir untuk menghidupkan kembali peluang mempertahan gelaran juara dunia.

Awalnya, Hamilton melakukan beberapa percubaan untuk memintas Verstappen pada pusingan pertama dan ketika pemanduan tiba di selekoh Silverstone’s Copse, roda kiri Hamilton menyentuh tayar kanan belakang pemandu Red Bull itu.

Verstappen berputar di trek, melintasi perangkap pasir sebelum merempuh halangan, namun pemandu Belanda masih mampu berjalan menjauhi jenteranya yang rosak teruk.

Perlumbaan dihentikan sementara dengan pemandu Ferrari, Leclerc mendahului.

Hamilton kemudian diberi penalti 10 saat tetapi terus mengejar Leclerc. Pada pusingan ke 50 dia memintas pemandu Ferrari untuk mendahului tempat pertama sehingga tamat perlumbaan. Rakan sepasukan Valtteri Bottas menamatkan kedudukan pada tempat ketiga.

Kemenangan Hamilton itu memberinya 25 mata untuk meletakkan dirinya pada tempat ke lapan di belakang Verstappen.

Menurut penganjur di Litar Silverstone, perlumbaan pada Ahad itu menyaksikan kehadiran 140,000 penonton.

Sementara itu, pasukan Red Bull dan Verstappen melahirkan kekecewaan dengan tindakan Hamilton.

“Setelah penilaian dilakukan oleh doktor di Pusat Perubatan Litar Silverstone, Verstappen dibawa ke hospital untuk pemeriksaan lanjut,” kata pasukan Red Bull dalam Twitter mereka.

Verstappen pula dalam Twitter dari hospital memberitahu dia dalam keadaan baik dan yakin Hamilton bertindak dengan cara ‘tidak sopan’.

“Gembira kerana saya ok. Sangat mengecewakan apabila dikeluarkan dangan cara ini. Hukuman yang diberi tidak membantu dan tidak adil terhadap tindakan bahaya Lewis ketika di litar,” kata Verstappen. – Agensi


Perancis syor vaksin mRNA kepada penerima AstraZeneca

Pihak berkuasa kesihatan Perancis mencadangkan penggunaan vaksin mRNA kepada individu berusia 55 tahun yang telah mengambil suntikan AstraZeneca bagi menghalang trombosis.

Trombosis adalah pembekuan darah di dalam jantung atau pembuluh darah sehingga boleh menyebabkan kematian.

Pihak berkuasa Sante (HAS) mencadangkan program melengkapkan jadual vaksinasi untuk populasi berusia di bawah 55 tahun dengan vaksin mRNA – Comirnaty atau Moderna – dalam tempoh 12 minggu selepas suntikan pertama AstraZeneca.

Satu dos vaksin AstraZeneca tidak mencukupi untuk menjamin perlindungan berkesan yang berkekalan terhadap trombosis, kata HAS dalam kenyataan hari ini,

Bulan lalu, berikutan laporan mengatakan pengguna AstraZeneca menyebabkan pembekuan darah dan kematian, HAS mencadangkan vaksin itu hanya diberikan kepada penerima berusia lebih 55 tahun.

Bagaimanapun, Perancis menyambung semula pemberian vaksin itu selepas Agensi Ubat-Ubatan Eropah dan Pertubuhan Kesihatan Sedunia memberi lampu hijau penggunaan AstraZeneca. – Agensi


‘Kelakar’ jika tanya penderma duit haram atau tidak, kata Zahid

Presiden UMNO Datuk Seri Ahmad Zahid Hamidi hari ini berusaha mewajarkan mengapa dia tidak bertanya kepada dua ahli perniagaan dari mana asalnya derma mereka berjumlah RM7 juta pada 2016, berkata penderma kepada badan amal mesti layak dipercayai walaupun ada keraguan tentang cara mereka mengumpul dana.

Memberi keterangan membela diri dalam perbicaraan rasuah dan pengubahan wang haram, Zahid juga berkata adalah “kelakar” untuk bertanya kepada penderma sama ada sumbangan mereka daripada sumber yang sah atau tidak sah.

Ditanya mengenai tujuh keping cek bernilai RM5 juta – dikeluarkan oleh Mastoro Kenny IT Consultant & Services – yang diberikan pemborong tekstil Junaith Asharab Md Shariff kepadanya di rumahnya pada 2016, Zahid berkata cek ini diberikan sebagai sumbangan untuk membangunkan masjid dan sekolah tahfiz di Bagan Datuk seperti yang dipersetujui secara lisan antara beliau dan Junaith Asharab.

Zahid berkata cek bernilai RM5 juta itu diberikan kepadanya secara “akad” atau perjanjian lisan yang disaksikan oleh adiknya, Datuk Seri Mohamad Nasaee Ahmad Tarmizi, yang datang bersama Junaith Asharab ke rumah itu.

Selain mendakwa dia tidak pasti apa kaitan Nasaee dengan cek itu, Zahid berkata dia langsung tidak mengenali Mastoro Kenny dan ia tidak berkaitan dengan dirinya secara peribadi.

Ditanya sama ada dia telah memberitahu Junaith untuk memaklumkan kepada Mastoro Kenny bagi cek yang dikeluarkan, Zahid berkata: “Yang Arif, saya tidak kenal Mastoro Kenny, tidak kenal Mastoro atau orang lain, saya kenal Junaith yang mengendalikan dana daripada keluarganya.”

Zahid juga kemudian berkata dia tidak bertanya kepada Junaith tentang hubungannya dengan syarikat Mastoro Kenny.

Ditanya sama ada dia tahu cek itu daripada Mastoro Kenny sebaik menerimanya secara fizikal daripada Junaith, Zahid sekali lagi mendakwa tidak mempunyai pengetahuan sedemikian dan dia tidak melihat nama “Mastoro Kenny” pada cek itu.

“Saya tahu cek itu adalah derma Junaith, daripada sumber apa termasuk Mastoro Kenny, saya tidak pernah tahu, kerana saya sangka baik bahawa ia adalah derma seperti yang diberi keterangan oleh Junaith di mahkamah ini,” katanya.

Ditanya sama ada pengeluar cek RM5 juta itu tidak penting baginya kerana ada “akad” dan dia percaya Junaith yang didakwa berniat untuk menderma, Zahid berkata: “Yang Arif, Junaith sudah memberi keterangan di mahkamah, dia berasal dari keluarga kaya, bagaimana saya boleh menyoalnya?

“Kerana dia ingin menderma, saya tidak sepatutnya bertanya kepadanya dari mana datangnya wang itu. Saya tahu dia berasal dari keluarga kaya dan keluarga mentuanya juga berasal dari keluarga kaya di India.

“Yang Arif, sangat kelakar, apabila seseorang menderma kepada organisasi anda, kemudian anda bertanya kepada penderma itu, adakah wang ini sah atau haram atau daripada aktiviti haram.

“Dalam hal ini, ‘husnuzon’ adalah penting, dan dalam soal dana untuk hal-hal yang berkaitan dengan agama, sudah pasti kita akan mempunyai keyakinan dan kepercayaan terhadap orang yang menderma atau organisasi itu akan mempunyai niat bahawa mereka juga boleh mendapat ‘pahala’.”

Sepanjang perbicaraan hari ini, Zahid sering menyebut istilah “husnuzon” atau seruan dalam Islam untuk memberi faedah kepada orang lain, apabila berulang kali menjelaskan pandangannya mengenai jutaan ringgit derma oleh ahli perniagaan yang ditegaskannya adalah untuk badan amal Yayasan Akalbudi (YAB).

Zahid ialah pemegang amanah dan penandatangan tunggal untuk cek untuk YAB, sebuah yayasan yang ditubuhkan dengan tujuan membasmi kemiskinan dan membantu golongan miskin.

Sama seperti kebanyakan derma yang diketengahkan dalam perbicaraan ini, Zahid mengakui tiada surat sama ada daripada Junaith Asharab atau Mastoro Kenny untuk mengesahkan tujuan cek bernilai RM5 juta kepada sebuah masjid dan sekolah tahfiz di Bagan Datuk, tetapi tidak bersetuju bahawa niat sumbangan sentiasa boleh berubah jika ia tidak dicatatkan.

Zahid mengesahkan dia telah meminta Junaith Asharab untuk menulis firma guaman Lewis & Co sebagai penerima cek RM5 juta itu, kerana dia biasanya akan memberitahu penderma kepada YAB supaya membayar cek mereka kepada pemegang amanah yayasan itu Lewis & Co.

Bekas Timbalan Perdana Menteri itu telah menegaskan bahawa Lewis & Co mempunyai akaun pelanggan untuk menyimpan dana bagi pihak YAB.

Dia juga menjelaskan bahawa dia biasanya akan meminta pegawai politik atau kementeriannya menghantar cek sedemikian kepada Lewis & Co untuk dimasukkan ke akaun pelanggan firma guaman itu yang didakwa memegang dana atas amanah untuk YAB.

Zahid juga kemudian berkata bahawa dia tidak menyampaikannya secara peribadi, menyemak kepada firma guaman kerana jadualnya yang sangat padat sebagai “orang nombor dua dalam negara ketika itu” – merujuk kepada kedudukan masa lalunya sebagai timbalan perdana menteri.

Ahli Parlimen Bagan Datuk itu juga ditanya mengenai cek RM2 juta yang diberikan ahli perniagaan Mubarak Hussain Akhtar Husin daripada akaun bank peribadinya pada November 2016 dan yang didakwa diberikan sebagai derma yang dimasukkan ke akaun Lewis & Co.

Ditanya sama ada dia telah bertanya kepada Mubarak Hussain mengenai sumber derma RM2 juta itu, Zahid sebaliknya berkata dia mengenali abangnya yang juga seorang ahli perniagaan dan Ketua Pemuda UMNO di salah satu bahagian di Kuala Lumpur.

Ditanya bagaimana dia boleh membuat kesimpulan bahawa derma bernilai RM7 juta yang diberikan oleh kedua-dua – Junaith dan Mubarak Hussain – bukanlah dana daripada aktiviti haram, Zahid menjawab: “Mubarak dan adik-beradiknya menjalankan perniagaan, dan Junaith juga seperti yang saya nyatakan ketika saksi ini berada di mahkamah, derma yang dibuat itu adalah daripada keluarganya, saya tidak fikir mereka datang daripada keluarga ‘kongsi gelap’.

Apabila Timbalan Pendakwa Raya Harris Ong Mohd Jeffery Ong mencadangkan bahawa ini hanyalah “andaian” berdasarkan persahabatannya dengan mereka, Zahid menegaskan bahawa ini bukan isu andaian tetapi mengenai integriti dan mencadangkan agar penderma tidak dipersoalkan.

Ahmad Zahid juga ditanya sama ada terdapat bukti bahawa kedua-dua penderma ini sedang disiasat oleh polis atau pihak berkuasa berhubung sebarang kesalahan pengubahan wang haram atau pendapatan yang diperoleh daripada aktiviti haram.

Menjawab cadangan bahawa dia tidak akan mengambil berat tentang sumber dana jika ia bertujuan untuk kebajikan, Zahid mengekalkan jawapannya sebelum ini dan berkata: “Jika sumbangan diberikan, adakah saya perlu bertanya?”

Ditanya lagi sama ada dia akan menerima dana jika ianya untuk kebajikan tanpa mempersoalkannya dan jika dia melihat para penderma itu mempunyai niat yang baik dan ikhlas untuk kebajikan, Zahid sekali lagi menegaskan: “Kita mesti ‘sangka baik, husnuzon’.”

Cek bernilai RM7 juta yang diberikan oleh dua ahli perniagaan itu sebagai “derma” kemudiannya dimasukkan oleh Lewis & Co ke dalam simpanan tetap, dan firma guaman itu kemudiannya telah mengeluarkan deposit tetap tersebut untuk mengeluarkan cek RM5.9 juta untuk pembelian dua buah rumah, digambarkan sebagai “banglo” di Country Heights pada 2017.

Pada 24 Januari lalu, Presiden UMNO itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Mahkamah Tinggi Kuala Lumpur Datuk Collin Lawrence Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Perbicaraan bersambung.


i-Citra dibuka mulai esok

Pencarum Kumpulan Wang Simpanan Pekerja (KWSP) berusia 55 tahun ke bawah boleh memohon mengeluarkan caruman mereka menerusi pakej i-Citra mulai esok, tiga hari lebih awal daripada tarikh ditetapkan.

Jabatan Hal Ehwal Korporat KWSP, memaklumkan permohonan itu boleh dibuat melalui laman sesawang icitra.kwsp.gov.my dan bayaran pertama dijangka dikreditkan ke dalam akaun bank pencarum mulai bulan depan.

“Bagi memudahkan permohonan dalam talian i-Citra, ahli dinasihatkan untuk memastikan nombor telefon bimbit mereka adalah sama seperti dalam rekod KWSP bagi urusan penerimaan One-Time Password (OTP), di samping mempunyai akaun bank yang masih aktif untuk bayaran pengeluaran terbabit.

“i-Citra membolehkan ahli yang layak untuk membuat pengeluaran simpanan KWSP mereka sehingga jumlah maksimum RM5,000 tertakluk kepada jumlah baki simpanan dalam Akaun 1 dan 2,” kata KWSP dalam kenyataan hari ini.

Jumlah pengeluaran yang diluluskan akan dibayar sehingga lima kali bayaran iaitu sebanyak RM1,000 sebulan tertakluk kepada baki simpanan.

Untuk maklumat lanjut mengenai i-Citra serta cara membuat permohonan, pencarum boleh merujuk laman komunikasi rasmi KWSP di laman sesawang www.kwsp.gov.my atau menghubungi talian hotline i-Citra di 03-8922 4848.

i-Citra diperkenalkan selaras dengan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri, Tan Sri Muhyiddin Yassin pada 28 Jun lalu.

Ia adalah inisiatif jangka pendek bagi membantu pencarum yang terkesan dengan cabaran ekonomi akibat pandemik Covid-19 serta mengimbangi keperluan masa kini dan masa depan ahli.


Pergolakan Kazakhstan: Tentera diarah tembak tanpa amaran

Pemimpin Kazakhstan berkata beliau mengarahkan pasukan keselamatan untuk “menembak tanpa amaran”, di tengah-tengah tindakan keras terhadap tunjuk perasaan antikerajaan, lapor BBC.

Presiden Kassym-Jomart Tokayev juga dilaporkan berkata “20,000 penyamun” telah menyerang bandar utama Almaty, pusat tunjuk perasaan yang tercetus disebabkan kenaikan harga bahan api.

Beliau menyalahkan “pengganas” yang dilatih pihak asing, namun tidak memberikan sebarang bukti.

Kementerian Dalam Negeri berkata 26 “penjenayah bersenjata” dan 18 pegawai keselamatan terbunuh dalam pergolakan itu.

Dalam ucapan yang disiarkan di televisyen, Tokayev menolak gesaan untuk mengadakan rundingan dengan penunjuk perasaan sebaliknya menyifatkannya sebagai “karut”, dengan berkata: “Apakah jenis perbincangan yang boleh kita adakan dengan penjenayah dan pembunuh?”

“Kami terpaksa berhadapan dengan penyamun bersenjata dan bersedia, tempatan mahupun asing. Lebih tepat lagi, dengan pengganas. Jadi kami perlu menghapuskan mereka, ini akan dilakukan tidak lama lagi,” katanya.

Pasukan pengaman yang dihantar dari Russia dan negara jiran bagi memulihkan keamanan telah tiba atas permintaan Tokayev.

Anggota Pertubuhan Perjanjian Keselamatan Negara-Negara Bekas Soviet (CSTO) kini ditempatkan bagi mengawal lapangan terbang utama Almaty, sehari selepas ianya ditawan kumpulan penunjuk perasaan.

Ketegangan tercetus Ahad lalu apabila harga gas petroleum cecair (LPG) untuk kenderaan meningkat dua kali ganda.

Kerajaan negara itu berkata harga bahan api akan pulih enam bulan lagi, tetapi pengumuman itu gagal menamatkan tunjuk perasaan.

Kazakhstan sering digambarkan sebagai diperintah autoritarian, dan kebanyakan pilihan raya dimenangi oleh parti pemerintah dengan memperoleh hampir 100 peratus undian. Tiada parti politik pembangkang yang berkesan di negara itu. – Agensi


Anwar dah lama nak gegar negara, tapi tak berlaku pun: Hamzah

Kehadiran Pengerusi Pakatan Harapan (PH), Datuk Seri Anwar Ibrahim, yang dikatakan akan bertanding di kerusi Parlimen Tambun, tidak akan akan menggusarkan Perikatan Nasional (PN) Perak.

Setiausaha Agung Bersatu Datuk Seri Hamzah Zainudin berkata Anwar sudah lama berhasrat ‘menggegarkan’ negara tetapi tidak ada apa-apa yang berlaku sehingga kini.

“Siapa kata Anwar akan menggegarkan PN di Perak? Anwar sudah lama mengaku dia nak gegarkan negara tapi tak gegar-gegar juga,” katanya.

Beliau berkata demikian selepas Himpunan Perikatan Nasional Parlimen Larut di Dewan Terbuka Taman Seri Permai, hari ini (22 Oktober 2022) yang turut dihadiri Pesuruhjaya PAS Perak, Razman Zakaria.

Hamzah berkata, PN yakin mampu memenangi lebih banyak kerusi di negara ini khususnya di Perak pada Pilihan Raya Umum Ke-15 (PRU-15).

“Melihat kepada gelombang rakyat yang mahukan pemimpin yang lebih bersih serta berintegriti dan mampu menjaga kebajikan rakyat serta memulihkan ekonomi negara, sudah tentu Perikatan Nasional menjadi pilihan utama mereka.

“Kita amat yakin dapat memenangi lebih banyak kerusi di negeri ini khususnya kerusi Parlimen dan Dewan Undangan Negeri (DUN) di sebelah utara.

“Malah, kita yakin untuk menang 4-0 di Larut pada PRU15 nanti,” katanya yang juga penyandang kerusi Parlimen Larut.


Perdana Menteri ‘flip-flop’, pelabur lari kata PN

Keputusan ‘flip flop’ atau tidak tetap pendirian dalam membuat keputusan Perdana Menteri, Datuk Seri Anwar Ibrahim bakal menyebabkan keyakinan pelabur hilang terhadap Malaysia.

Ketua Pembangkang, Datuk Seri Hamzah Zainuddin berkata perkara itu sudah tentu memberi impak kepada keadaan ekonomi negara.

“Kalau begitu cara perdana menteri, saya nak maklumkan inilah yang sebabkan pelabur lari dari negara ini.

“Esok kata polisi nak bantu, esok kata insentif nak bantu tapi lusa kata tak cakap macam itu. Akhirnya apa akan jadi. Larilah pelabur yang ada dalam Malaysia,” katanya berucap pada majlis pelancaran jentera Pilihan Raya Negeri PN Peringkat Marang, Terengganu malam tadi, lapor The Malaysian Insight.

Dalam pada itu, Hamzah yang juga Setiausaha Perikatan Nasional (PN)  berkata pembangkang sering dituduh dan dipersalahkan kononnya cuba memburukkan kerajaan sedangkan jelas ia adalah kegagalan perdana menteri sendiri.

Katanya, sehingga kini masih tiada hala tuju jelas dalam ekonomi negara yang dibawa Anwar untuk rakyat termasuk penyelesaian kepada masalah kos sara hidup dan harga barang yang semakin mahal hingga membebankan rakyat.

“Itu yang kita tanya. Kita tanya solusi bantu rakyat. Carilah solusi untuk turun harga barang, naikkan pendapatan rakyat. Sekarang ini kuasa membeli bukan lagi di tangan rakyat.

“Sekarang ini kita patut bantu mereka nak turun harga daging sebagai contoh bukan dengan naik lembu, kalau naik lembu 10 kali pun harga daging masih begitu,” katanya.

Kenyataan itu dipercayai merujuk kepada aksi Menteri Pertanian dan Keterjaminan Makanan, Datuk Seri Mohamad Sabu yang menaiki seekor lembu sado ketika berada di Kelantan, baru-baru ini.

Menurutnya, jika PN kembali menjadi kerajaan, pihaknya akan memastikan masalah rakyat berkait isu ekonomi dan kos sara hidup akan diberi keutamaan.

“Kalau kita ambil alih insya-Allah yang pertama rakyat akan dibantu kerana rakyat akan tentukan masa depan negara. Ini bukan hanya cakap semata- mata.

“Bukan ‘flip-flop’ seperti yang dilakukan perdana menteri hari ini,” katanya.

Sebelum ini Anwar menerima kecaman hebat kerana sering mengubah keputusan kerajaan sesuka hati yang dibuat kementerian-kementerian terlibat selepas pengumuman dibuat kepada rakyat.

Pada 8 Jun, Mohamad Sabu dalam jawapan di Dewan Rakyat berkata tiada lagi subsidi ayam dan telur bermula 1 Julai depan bagi membolehkan Kementerian Perdagangan Dalam Negeri dan Kos Sara Hidup (KPDN) menilai serta mengawal harga barangan namun ditarik balik oleh Anwar.

Kerajaan sekali lagi membuat pusingan U apabila menarik balik keputusan menghentikan penajaan JPA dalam bidang perubatan, pergigian dan farmasi yang diberitahu kepada Dewan Rakyat 8 Jun lalu.

Anwar turut mempertahankan diri dengan menegaskan beliau rela dilabel sebagai pemimpin yang ‘flip-flop’ demi kepentingan rakyat.


‘Tangan ghaib’ mahu cetus imej buruk, provokasi terhadap PAS

“PAS tidak pernah mencetuskan provokasi, rusuhan atau sebarang tindakan melanggar undang-undang walaupun kalah dalam pilihan raya, kata Penolong Setiausaha PAS Terengganu, Hanafiah Mat.

Menurutnya PAS bukan sebuah parti yang ekstrem dan ganas, malah tidak perlu ditakuti oleh mana-mana pihak kerana tidak pernah membangkitkan sentimen perkauman dan agama di negara ini.

Katanya, isu yang ditimbulkan mengenai replika senjata yang dibawa kontinjen Pemuda PAS ketika program Himpunan Pemuda Islam Terengganu (Himpit) 2023 di Setiu baru-baru ini merupakan provokasi politik.

“Isu perarakan yang melibatkan replika senjata itu sebenarnya tidak wajar dipolitikkan kerana ia hanyalah sebahagian daripada pertandingan dalam program tersebut.

“Mengenai perarakan itu, ia juga bukanlah satu perkara baharu kerana ia telah dianjurkan sejak 10 tahun lalu dan tidak pernah timbul sebarang isu.

“Ia hanya pertandingan yang bertemakan pakaian, senjata dan warisan Islam. Peserta juga tidak bawa senjata tajam kerana semuanya adalah replika,” katanya ketika ditemui pemberita selepas merasmikan sambutan Terengganu Hijab Day di Kompleks Pentadbiran Bandar Al Wathiqu Billah, di Kuala Nerus, hari ini (20 Februari 2023) menurut Sinar.

Hanafiah yang juga Exco Kebajikan, Pembangunan Wanita dan Keluarga, dan Perpaduan Nasional Terengganu menjelaskan, beliau percaya isu itu dibangkitkan oleh ‘tangan ghaib’ bagi tujuan memberikan imej buruk terhadap parti itu.

“Ada ‘tangan ghaib’ yang menularkan perkara itu untuk memberi gambaran seolah-olah ada satu gerakan untuk menjatuhkan kerajaan, sedangkan ia tidak benar sama sekali.

“Jangan takut kepada PAS kerana kita sudah perjuangkan Islam hampir 60 tahun. Kita warnai parti politik dalam negara bahkan kita sudah sertai 15 kali Pilihan Raya Umum (PRU) di negara ini, ” tegasnya.

Bagaimanapun Hanafiah berkata, kesemua pemimpin PAS sedia bekerjasama dengan pihak polis yang kini menjalankan siasatan terhadap perkara itu.

“Kita sedia dipanggil untuk disiasat. Bagi kita isu ini juga tidak menjejaskan persediaan parti untuk menghadapi Pilihan Raya Negeri (PRN) tidak lama lagi,” katanya.

Hanafiah berharap provokasi politik itu dihentikan segera kerana tumpukan sebenar yang perlu diberikan ialah terhadap usaha mensejahterakan rakyat.

Ahad lalu tular di media sosial gambar sekumpulan lelaki membawa replika berbentuk senjata sambil berarak dalam program yang dianjurkan di Setiu, Terengganu.

Selain replika senjata yang dipegang oleh sekumpulan lelaki yang memakai kostum perang, terdapat juga replika sebilah pedang gergasi dibawa kenderaan pacuan empat roda yang difahamkan antara alatan bagi pertandingan dalam program tersebut.


Malaysia mengorak langkah percepat pelaksanaan 5G

Oleh Anas Abu Hassan, Bernama

Langkah utama industri telekomunikasi tahun ini adalah melaksanakan standard generasi kelima bagi rangkaian selular jalur lebar atau lebih dikenali sebagai 5G, yang 100 kali lebih pantas berbanding 4G.

Rangkaian 3G akan ditamatkan berkuat kuasa 31 Dis, 2021, manakala 4G sedang diperkukuh sebagai sebahagian daripada inisiatif Jalinan Digital Negara (JENDELA) yang bertujuan untuk menaik taraf infrastruktur komunikasi digital Malaysia sebagai persediaan bagi pelancaran 5G.

Pada 10 Nov, 2021, Kementerian Komunikasi dan Multimedia melancarkan rangkaian 5G pertama negara dalam usaha untuk menambah baik kesalinghubungan dan mencapai sasaran menjadi negara berpendapatan tinggi.

Digital Nasional Bhd (DNB), syarikat tujuan khas (SPV) kerajaan bagi pelancaran 5G, mengumumkan ketersediaan rangkaian itu di beberapa kawasan tertentu di Putrajaya, Cyberjaya dan Kuala Lumpur bermula 15 Dis.

Pengguna yang memiliki peranti yang serasi dengan 5G akan dapat menikmati purata kelajuan 100 Mbps (Megabit sesaat). Ini bermakna pengguna pada titik paling lemah liputan 5G akan menerima purata 100 Mbps pada peranti yang serasi 5G.

Telekom Malaysia Bhd (TM) dan YTL Communications Sdn Bhd merupakan dua penyedia perkhidmatan pertama yang menyepadukan ke Rangkaian Akses Radio (RAN) 5G DNB yang membolehkan akses 5G kepada pelanggan mereka.

DNB juga mengumumkan ia akan menawarkan perkhidmatan borong 5G secara percuma kepada semua pengendali rangkaian mudah alih di negara ini bagi percubaan komersial sehingga 31 Mac, 2022, bagi semua tapak langsung 5G yang akan disediakan di Putrajaya, Cyberjaya dan beberapa bahagian di Kuala Lumpur.

DNB komited untuk mempercepat jadual melancarkan liputan 5G ke 80 peratus daripada kawasan penduduk menjelang 2024.

Permintaan Terhadap Rangkaian Borong Tunggal

DNB, entiti Menteri Kewangan (Diperbadankan), ditubuhkan pada Mac tahun ini di bawah Rangka Tindakan Ekonomi Digital Malaysia (MyDIGITAL) selepas kerajaan mengumumkan pelaksanaan rangkaian borong tunggal (SWN) bagi rangkaian 5G yang akan mengubah dinamik pasaran mudah alih di Malaysia.

Menerusi langkah itu, syarikat telekomunikasi akan mendapat akses yang saksama terhadap teras rangkaian 5G selain mampu bersaing secara sihat dari segi perbezaan produk masing-masing.

Pada Julai 2021, DNB bertindak melantik Ericsson (Malaysia) Sdn Bhd sebagai Penyedia Peralatan Rangkaian 5G (DEB) untuk mempercepat pelaksanaan rangkaian dan ekosistem 5G di seluruh negara selepas proses saringan tender yang ketat dimulakan pada Mac.

MIDF Research melihat DNB berada pada kedudukan untuk mengetengahkan yang terbaik, teknologi pada harga kompetitif dan penyelesaian bagi memacu penerimagunaan 5G di seluruh negara dengan mengurangkan kos serta pertindihan syarikat telekomunikasi.

Malah, pada masa sama, ini juga bertujuan menggalakkan lebih banyak persaingan dalam industri tersebut.

Pada masa ini, DNB melibatkan lima pengendali rangkaian mudah alih dalam Ramgkaian Akses Radio (RAN) 5G iaitu Celcom Axiata Bhd (Celcom), DiGi.Com Bhd (Digi), Maxis Bhd (Maxis), Telekom Malaysia Bhd (TM) dan U Mobile Sdn Bhd (U Mobile).

Sementara itu, Menteri Komunikasi dan Multimedia Tan Sri Annuar Musa berkata Jemaah Menteri akan membuat keputusan muktamad mengenai model borong tunggal pelaksanaan 5G menjelang Januari 2022 selepas menerima maklum balas daripada syarikat telekomunikasi dan penggiat industri terbabit.

Beliau turut menjelaskan bahawa Kabinet masih dalam usaha perbincangan sama ada melaksanakan 5G menerusi satu sistem SWN atau pelbagai sistem bagi membolehkan sedikit persaingan.

Perkembangan Penyedia Perkhidmatan

Pada April 2021, Axiata Group Bhd dan Telenor Asia yang juga pemegang saham utama DiGi telah mengemukakan cadangan penggabungan Celcom dan DiGi di bawah satu syarikat dikenali sebagai Celcom Digi Bhd (MergeCo).

Apabila selesai, penggabungan tersebut bakal melahirkan sebuah syarikat selular nombor satu di Malaysia dengan 19.1 juta pelanggan manakala bahagian hasil pasaran perkhidmatan mudah alih sebanyak 52 peratus.

Pada Jun lepas, Axiata dan Telenor menandatangani perjanjian untuk menandakan pengesahan niat mereka dalam menubuhkan penyedia perkhidmatan digital yang lebih kukuh dan lebih berdaya tahan secara komersial bagi memacu matlamat digital Malaysia melalui MergeCo.

Suruhanjaya Komunikasi dan Multimedia Malaysia (SKMM) telah menerima permohonan penggabungan secara rasmi dan dijangka selesai menjelang suku kedua 2022.

Sementara itu, penyedia perkhidmatan lain turut mencatatkan pertumbuhan pendapatan yang kukuh semasa tempoh sembilan bulan pertama 2021 walaupun pelaksanaan Perintah Kawalan Pergerakan (PKP) sejak awal tahun ini.

Ketua Pegawai Eksekutif Kumpulan TM, Imri Mokhtar berkata sepanjang 2021, kumpulan itu telah menumpukan usahanya untuk menyampaikan kesalinghubungan dan penyelesaian digital dalam menyokong kemampanan serta pemulihan ekonomi.

“Kami akan terus memainkan peranan utama kami dalam usaha pendigitalan Malaysia yang digariskan oleh pelan tindakan JENDELA, Bajet 2022 dan Rancangan Malaysia ke-12 (RMKe-12) termasuk rangka tindakan MyDIGITAL,” katanya.

Ketersediaan 4G dan Penamatan 3G

Menurut sebuah firma analisis mudah alih bebas, Opensignal, ketersediaan perkhidmatan 4G di Malaysia kini berada pada purata 88.8 peratus setakat November, peningkatan sebanyak 2.8 mata peratusan sejak pelaksanaan inisiatif JENDELA sejak setahun sebelum ini.

Katanya, inisiatif JENDELA telah membantu pengendali Malaysia untuk menangani pengalaman rangkaian mudah alih yang berbeza-beza di pelbagai wilayah termasuk membawa sambungan 4G ke kawasan kurang penduduk melalui pengembangan lokasi yang dilitupi 4G.

Pengerusi SKMM Dr Fadhlullah Suhaimi Abdul Malek dalam laporan suku tahunannya pada September. berkata 94.03 peratus kawasan berpenduduk di seluruh negara mempunyai akses 4G kepada perkhidmatan jalur lebar mudah alih pada kelajuan 31.34 megabit sesaat, dengan 6.43 juta premis di seluruh negara mampu memiliki kemudahan jalur lebar tetap.

SKMM telah mengumumkan bahawa rangkaian 3G akan berakhir pada 31 Dis 2021, dan menggesa pengguna telefon bimbit untuk bertukar kepada rangkaian 4G secepat mungkin.

Ini bagi mengelakkan pengguna menerima impak daripada penggunaan semula spektrum 3G untuk menambah baik rangkaian 4G selain membolehkan penyedia perkhidmatan meningkatkan kesalinghubungan digital dan menawarkan pengalaman lancar kepada pengguna di rangkaian 4G di seluruh negara.

Bagi tempoh Januari dan Sept 2021, seramai 1.17 juta pelanggan daripada 2.10 juta pengguna telah beralih daripada rangkaian 3G, manakala seramai 76,380 pengguna 3G telah menamatkan rangkaian tersebut.

Sementara itu, Opensignal berkata Malaysia mencatatkan penurunan ketara dalam aspek ketersediaan 3G di seluruh negara dengan menyaksikan kemerosotan mata peratusan sebanyak 3.6 peratus sehingga 12.3 peratus pada November.

Penamatan rangkaian 3G ini adalah seiring dengan usaha kerajaan untuk menyediakan liputan jalur lebar yang lebih komprehensif dan berkualiti tinggi melalui inisiatif JENDELA.

Penyedia perkhidmatan seperti Celcom, Digi, Maxis, TM dan U Mobile telah berjaya melaksanakan peralihan 1.2 juta pelanggan 3G kepada 4G.

Memanfaatkan evolusi 5G

Industri syarikat telekomunikasi menyambut baik pelaksanaan 5G di negara ini memandangkan ia akan menawarkan kesalinghubungan yang lebih luas dengan sambungan Internet kependaman rendah.

Ketua Yoodo, Chow Tuck Mun yakin 5G akan membolehkan syarikat itu menawarkan pengalaman yang lebih baik kepada pengguna, dan pada asasnya untuk membantu rakyat Malaysia berhubung antara satu sama lain dengan pantas.

“Sebagai syarikat telekomunikasi yang mengutamakan digital, kami sentiasa bersedia untuk menyesuaikan ciri-ciri seperti 5G kerana kita mampu menawarkan pengalaman perkhidmatan mudah alih yang dipertingkat untuk pengguna melalui pelan mudah alih yang disesuaikan dengan pilihan dan ciri-ciri yang lebih terkini,” katanya kepada Bernama.

Sementara itu, CGS-CIMB berkata semakan semula ke atas Standard Mandatori Mengenai Penetapan Harga Akses (MSAP) akan menjadi perkembangan utama yang akan dilihat pada tahun depan.


Russia catat rekod tertinggi baharu korban Covid-19

Russia sekali lagi merekodkan jumlah kematian tertinggi baharu akibat Covid-19 apabila 973 pesakit meninggal dunia semalam, sekali gus melonjakkan ke angka 218,345 kematian, lapor pihak berkuasa negara itu.

Dengan 28,190 jangkitan baharu yang dilaporkan, jumlah aktif kes di negara itu mencecah 720,334, menurut pasukan petugas khas kecemasan Russia dalam laporan hari ini.

Sejak Covid-19 melanda negara itu awal 2020 lalu sehingga hari ini sejumlah 7.83 juta individu dijangkiti virus itu, kata laporan berkenaan.

Jumlah kes sembuh dalam tempoh 24 jam lalu pula sebanyak 20,706 menjadikan keseluruhannya 6.89 pesakit telah pulih sepenuhnya.

Pakar perubatan mengaitkan peningkatan jumlah kematian dengan kadar vaksinasi yang rendah. Sekitar 42.2 juta penduduk atau 29.11 peratus daripada lebih 146 juta populasinya memperoleh suntikan lengkap vaksin Covid-19.

Faktor lain yang mempengerusi kadar kematian di Russia ialah permulaan musim sejuk yang menyebabkan selesema teruk

Sejak Disember 2019 pandemik Covid-19 meragut nyawa hampir 4.85 juta nyawa di 192 negara dan wilayah, dengan 238.3 juta kes positif, menurut statistik Universiti John Hopkins. – Agensi


Presiden PAS kecewa, terus beredar pulang sebaik selesai ucapan Zahid

Presiden PAS Datuk Seri Abdul Hadi Awang terus beredar pulang keluar dari Dewan PWTC dan mengunci mulut tanpa sebarang komen sebaik selesai ucapan dasar yang disampaikan oleh Presiden UMNO, Datuk Seri Ahmad Zahid Hamidi pagi ini.

Abdul Hadi yang dikawal ketat diiring keluar dari dewan dan enggan memberikan sebarang komen apabila ditanya wartawan berhubung ucapan dasar yang disampaikan Zahid.

Jelas kekecewaan diraut wajah Abdul Hadi semasa berjalan keluar dan satu komen pun tidak keluar daripada mulut presiden parti Islam apabila ditanya mengenai pendiriannya selepas mendengar ucapan yang diberikan oleh Zahid.

Tidak ada seorang pemimpin UMNO yang turut mengiringi Abdul Hadi keluar pulang dan hanya beberapa pegawai keselamatan sahaja yang berada disisi pemimpin utama PAS itu.

Zahid dalam ucapan dasarnya berkata UMNO memerlukan penjajaran politik dan mengulangi pendirian untuk memutuskan kerjasama dengan Bersatu dalam pilian raya umum nanti.

“Realiti politik hari ini, memerlukan UMNO melakukan penjajaran penyesuaian politik baharu untuk meneruskan matlamat penubuhannya.

“Kerana itulah kewajaran dan kematangan saf kepimpinan UMNO menolak kerjasama dengan PPBM setelah kita sedari ketidakjujuran muslihat politik yang dilakukan oleh mereka terhadap UMNO,” kata beliau semasa ucapan dasar di PAU pagi ini.

Zahid juga membidas kerajaan Perikatan Nasional sebagai gagal dan mendakwa mereka gagal melaksanakan manifesto yang dijanjikan kepada rakyat.

“Ingin saya tegaskan, dukungan terhadap pembentukan kerajaan Perikatan Nasional adalah demi rakyat.

“Kerajaan sebelumnya menzalimi rakyat. Mereka gagal melaksanakan manifesto yang akhirnya mereka akui ia bukan kitab suci. Malah janji 100 hari pertama pun semuanya ke laut!” katanya lagi.

Zahid juga menegaskan pendirian UMNO yang tidak akan mendukung gabungan politik dalam PN dimana PAS adalah salah satu parti komponennya.

“UMNO tidak pernah dan tidak akan mendukung gabungan politik dalam Perikatan Nasional.

“Ketetapan ini bukan hanya dari Majlis Kerja Tertinggi tetapi ia lahir dari suara akar umbi yang tidak senang dengan gelagat politik PPBM. Mereka berniat jahat untuk menghapuskan dan menggantikan UMNO,” katanya lagi.


Kerajaan tidak akan tunduk, tegas Annuar setelah DAP ugut batal MoU

Kerajaan di bawah kepimpinan Perdana Menteri Datuk Seri Ismail Sabri Yaakob tidak akan sesekali tunduk dengan segala ugutan daripada mana-mana parti politik mengenai perkara yang boleh mengelirukan rakyat.

Menteri Komunikasi dan Multimedia Tan Sri Annuar Musa berkata sebagai contoh semalam Pengerusi DAP Kebangsaan, Lim Guan Eng mengugut untuk menamatkan memorandum persefahaman (MoU) antara kerajaan dan pembangkang.

“Dia kata nak tamatkan MoU antara kerajaan dan Pakatan Harapan (PH) jika Rang Undang-undang (RUU) Perlembagaan (Pindaan) 2022 berhubung Anti Lompat Parti tidak diluluskan di Parlimen.

“Ingin saya jelaskan, persefahaman ini berdasarkan komitmen dan keikhlasan tapi kalau DAP cuba mengugut, saya ingin tegaskan kerajaan tidak akan tunduk dengan mana-mana ugutan,” katanya.

Annuar yang merupakan Ahli Jawatankuasa Rundingan dan Pelaksana MoU itu berkata sehingga kini 80 peratus perkara dalam MoU berkenaan telah dan sedang dilaksanakan.

“Terdapat beberapa perkara sahaja lagi seperti cadangan mengehadkan tempoh jawatan Perdana Menteri dan undang-undang berkaitan Anti Lompat Parti yang belum dilaksanakan, selebihnya dalam proses pelaksanaan dan berjalan dengan baik.

“Oleh itu, saya nasihatkan kepada DAP supaya tidak mengeluarkan kenyataan boleh mengelirukan rakyat seolah-seolah tidak ada persefahaman antara kerajaan dan parti pembangkang,” katanya.

Annuar yang juga Ahli Parlimen Ketereh berkata banyak perkara perlu dilihat mengenai RUU berkaitan Anti Lompat Parti itu seperti perlembagaan, takrifan lompat parti dan persetujuan daripada semua parti politik.

“Dalam laporan terbaharu daripada Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar memaklumkan beliau telah membuat rundingan awal dengan beberapa parti politik, malah ada yang meminta supaya mengambil masa sedikit untuk melakukan perbincangan dengan ahlinya berhubung perkara tersebut jadi bagi saya tidak timbul soal lulus atau tidak,” katanya.

Semalam, media melaporkan DAP akan mendapatkan kepastian daripada kerajaan berhubung tarikh muktamad pembentangan RUU berkaitan Anti Lompat Parti di Parlimen.

Guan Eng berkata parti itu akan mendapatkan kepastian daripada Ismail Sabri berhubung perkara itu, jika tidak, MoU antara kerajaan dan pembangkang daripada gabungan PH akan terbatal secara automatik.

Sebelum ini, Wan Junaidi dilaporkan berkata rang undang-undang bagi Anti Lompat Parti itu akan dibentangkan di Dewan Rakyat hanya selepas pandangan serta input semua pihak terlibat diperoleh dan semua sesi libat urus tamat.

MoU ditandatangani pada September lalu oleh Ismail Sabri dan pemimpin parti dalam gabungan PH sepakat bahawa Parlimen tidak akan dibubarkan sebelum 31 Julai ini.


Larangan eksport ayam tak jejas penggiat industri: Pakar ekonomi

Larangan eksport ayam yang dikenakan kerajaan terhadap penggiat industri dilihat tidak memberi impak yang ketara berikutan eksport haiwan itu hanya menyumbang peratusan kecil daripada jualan mereka, menurut ahli ekonomi.

Profesor Ekonomi Malaysia University of Science and Technology (MUST) Dr Geoffrey Williams berkata walaupun negara akan berhenti mengeksport sehingga 3.6 juta ekor ayam sebulan mulai 1 Jun untuk menstabilkan harga dan pengeluaran ayam, penggiat industri masih dijangka mendapat manfaat daripada pasaran tempatan, yang menghadapi masalah kekurangan yang berterusan.

Bagaimanapun, katanya pengeksport akan kehilangan bahagian pasaran dan pendapatan. Oleh itu, beliau mencadangkan skim pampasan untuk mereka jika skim tersebut belum wujud.

“Stok suapan mereka boleh disubsidi atau mereka boleh diberi konsesi cukai.

“(Bagaimanapun,) perniagaan mereka akan bertahan. Mereka hanya perlu menghadapi tempoh sukar ini sehingga keadaan menjadi reda. Dalam tempoh jangka panjang, mereka boleh melihat untuk mempunyai model perniagaan yang lebih baik,” katanya lapor Bernama.

Semalam, Perdana Menteri Datuk Seri Ismail Sabri Yaakob mengumumkan keputusan Kabinet untuk melarang eksport ayam berikutan aduan pengguna mengenai kekurangan dan harga ayam yang tinggi.

Williams, yang juga provost MUST untuk penyelidikan dan inovasi, menyifatkan larangan eksport itu sebagai penyelesaian jangka pendek yang baik untuk kekurangan, yang semakin meruncing.

Bagaimanapun, katanya langkah itu bukan penyelesaian jangka panjang berikutan had harga akhirnya akan menjadikan lebih sukar untuk mendapatkan wang daripada perniagaan.

Beliau berkata kerajaan melakukan perkara yang betul untuk menstabilkan pasaran dengan memansuhkan keperluan permit yang diluluskan untuk mengimport ayam, termasuk keseluruhan ayam dan bahagian ayam serta menyiasat dakwaan bahawa kartel mengawal harga dan pengeluaran ayam dalam kalangan syarikat yang lebih besar.

Sementara itu, antara penggiat ternakan ayam terbesar di Malaysia, yang pada masa ini mengeksport ayam ke Brunei, menjangka jualan bulanan akan lebih rendah sekitar RM500,000.

“Kami menghantar 50 tan untuk keseluruhan ayam secara berterusan ke Brunei pada setiap bulan. Oleh itu, syarikat akan mencatatkan pendapatan yang lebih rendah berikutan larangan eksport itu,” kata jurucakapnya kepada Bernama.

Bagaimanapun, katanya syarikat kini memberi tumpuan kepada pasaran tempatan, yang mewakili 98 peratus daripada jumlah jualan.

“Sebelum ini, kami menjual 20,000 ekor ayam setiap hari dan jumlahnya berkurangan 20 peratus dalam tempoh kekurangan tersebut.

“Oleh itu, kami kini memberi tumpuan kepada permintaan tempatan, terutamanya di pasar raya runcit,” katanya, sambil menambah ia mencatatkan jualan RM13 juta sebulan sebelum kekurangan itu.

Selain itu, katanya, syarikat masih menunggu Jabatan Perkhidmatan Veterinar untuk melaksanakan mekanisme larangan eksport itu.

Sementara itu, Pengurus Jualan Farm’s Best Food Industries Sdn Bhd Lee Kuan Loong berkata syarikat mengeksport kira-kira 10,000 ekor ayam kepada syarikat sekutunya di Singapura sekali pada setiap dua bulan, yang boleh menjana kira-kira RM30,000.

Katanya susulan isu kekurangan itu, syarikat mengalami kerugian kira-kira 50 hingga 60 peratus baru-baru ini dan larangan eksport itu dijangka turut menyebabkan pendapatan lebih rendah.

“Kami mengeksport lima peratus daripada produk kami ke Singapura selain mempunyai kedudukan yang kukuh di Malaysia.

“Keputusan kerajaan itu dijangka menyebabkan gangguan sementara kepada bekalan ayam di Singapura,” katanya.


Tuduhan jenayah seksual ke atas Da’i Syed diketahui 31 Mei

Da’i Syed atau nama sebenarnya Syed Shah Iqmal Syed Mohammad Shaiful akan mengetahui sama ada dua pertuduhan jenayah seksual yang dihadapinya akan diteruskan dengan perbicaraan atau ditarik balik, pada 31 Mei ini

Timbalan Pendakwa Raya P Vitiya Monisha memaklumkan kepada Hakim Mahkamah Sesyen Petaling Jaya Jamaludin Mat bahawa pengadu dalam kes itu telah menarik balik laporan polis yang dibuat terhadap tertuduh.

“Namun arahan lanjut berhubung perkara itu belum diperoleh daripada ibu pejabat (Jabatan Peguam Negara), maka saya mohon satu tarikh lain ditetapkan dalam tempoh sebulan,” katanya memetik laporan Bernama.

Peguam Syed Amirul Syed Edros yang mewakili Syed Shah Iqmal berkata kes itu telah dipertimbangkan sebelum ini dan tidak akan mengambil masa yang lama untuk diputuskan.

Pada 20 April lepas, mahkamah menangguhkan perbicaraan kes itu kepada hari ini berikutan saksi yang juga mangsa dalam kes itu tidak hadir pada prosiding itu (20 April 2022).

Pada 10 Disember 2020, Syed Shah Iqmal, 27, mengaku tidak bersalah atas pertuduhan melakukan persetubuhan di luar tabii terhadap wanita berumur 22 tahun (ketika itu) dan menggunakan kekerasan jenayah terhadap mangsa sama dengan maksud untuk mencabul kehormatannya di rumah sewa tertuduh di Damansara Perdana di sini, antara 3 hingga 4 pagi, 17 Okt 2020.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan, jika sabit kesalahan.

Bagi kes menggunakan kekerasan jenayah, pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.

Sementara itu, Syed Amirul ketika ditemui pemberita berkata walaupun pengadu telah menarik balik laporan polis, pihak pendakwaan masih mempunyai kuasa meneruskan pendakwaan terhadap anak guamnya.

“Kes itu masih boleh didengar (perbicaraan) kerana pihak pendakwaan boleh memaksa saksi ke mahkamah untuk memberi keterangan dengan meminta sapina dan waran tangkap dikeluarkan.

“Sama ada pihak pendakwaan akan meneruskan kes atau tidak, kami bersedia dalam kedua-dua keadaan,” kata peguam itu yang ditemani Syed Shah Iqmal.


Selepas 4 bulan jadi ADC PM, Ezanee mohon kembali bertugas bersama pasukan

Pegawai Aide De Camp (ADC) atau pegawai pengiring kepada Perdana Menteri (PM), Senior Asisten Komisioner Nik Ezanee Mohd Faisal bakal kembali bertugas bersama pasukan polis selepas membuat permohonan secara rasmi pemindahan.

Nik Ezanee yang juga mantan Ketua Jabatan Siasatan Jenayah Selangor itu sebelum ini dipanggil untuk berkhidmat bersama Datuk Seri Ismail Sabri Yaakob dan sempat berkhidmat selama empat bulan.

Menurut laporan media sebelum ini, Nik Ezanee berkata sudah memaklumkan perkara tersebut kepada Ismail Sabri berhubung keputusannya tersebut dan sangat memahami berhubung situasi dihadapinya.

“Saya bercakap dengan Perdana Menteri pada 2 April, dan saya memberitahu kemahiran dan bakat saya lebih baik digunakan di lapangan, kerana ia adakah kepakaran saya,” katanya dipetik laporan media, portal The Vibes baru-baru ini.

Nik Ezanee kemudiaan berkata lagi, “Perdana Menteri sangat memahami dan beliau berkata tidak mempunyai masalah dengan permintaan saya. Jadi, pada hari sama, saya memasukkan (permintaan dalam sistem) untuk perpindahan.”

Bagaimanapun timbul spekulasi berlainan berhubung isu perpindahan tersebut, menurut sumber ia melibatkan beberapa isu berhubung pentadbiran dalam pejabat PM yang dikatakan bermasalah.

Selain tidak boleh dikritik sehingga akan mengambil tindakan menyaman media, difahamkan terdapat individu dalam pejabat PM berperwatakan sama seperti Rosmah 2.0 dan khabar angin mengatakan terdapat perbezaan pendapat yang ketara dalam pejabat PM ketika ini.

Untuk rekod, Agenda Daily juga sebelum ini disaman hanya kerana ulasan dan analisa politik yang dikeluarkan tidak memihak kepada Ismail Sabri.

Agenda Daily juga sudah menghantar afidavit dan pernyataan pembelaan berhubung saman yang dikemukakan oleh peguam Ismail Sabri.

Nik Ezanee merupakan sebahagian daripada rombakan melibatkan lima pegawai kanan polis pada Disember tahun lepas.

Beliau dilantik sebagai Ketua JSJ Selangor pada 12 April 2021. Sebelum itu, beliau memegang jawatan sebagai Ketua Polis Daerah Petaling Jaya selama setahun lebih.

Nik Ezanee terkenal dengan sikap bersederhana dan pemurahnya yang sentiasa membantu masyarakat yang menghadapi kesusahan.


Lebih baik kawal politik wang daripada RUU lompat parti: Ku Li

Ahli Parlimen Gua Musang Tengku Razaleigh Hamzah menegaskan langkah mengawal aktiviti politik wang adalah lebih baik daripada melaksanakan Rang Undang-Undang (RUU) Larangan Ahli Parlimen Bertukar Parti.

Menurutnya jika tiada politik wang atau tawaran tertentu, termasuk jawatan atau pangkat, maka perbuatan ahli politik melompat parti dapat dihindarkan.

Bekas Pengerusi Lembaga Penasihat UMNO itu berkata apa yang penting ialah mengawal politik wang bukannya menyekat kebebasan dan hak wakil rakyat.

“Kuncinya adalah politik wang, bukan soal menyekat hak wakil rakyat yang tidak akan lompat kalau tidak ada insentif jawatan, pemberian duit, pangkat dalam parti kerana ada sesetengah orang mereka tidak peduli dengan perkara itu.

“Jadi, pada pandangan saya SPR seharusnya mengawal (aktiviti politik wang) daripada terus berlaku,” katanya selepas merasmikan Mesyuarat Agung Tahunan Kali Ke-12 Pertubuhan Warisan Melayu Negeri Johor di Dewan Jubli Intan, hari ini.

Terdahulu, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata RUU itu akan dibentang dan dibahaskan pada Mesyuarat Kedua Penggal Kelima Parlimen Keempat Belas 2022 bermula 18 Julai.

Menerusi RUU pindaan itu, Yang Dipertua Dewan Rakyat diberikan tempoh selama 20 hari untuk menjalankan siasatan dan mengesahkan berlaku kekosongan disebabkan seseorang ahli Parlimen telah melompat parti.

Selepas disahkan, SPR perlu mengadakan pilihan raya dalam tempoh 60 hari bagi mengisi kekosongan kerusi Parlimen setelah bekas wakil rakyat disahkan melompat parti.

Wan Junaidi memberi contoh, jika ada ahli Parlimen itu bertukar parti atau bagi wakil rakyat Bebas menyertai parti lain, maka SPR perlu mengadakan pilihan raya selepas disahkan oleh Yang Dipertua Dewan Rakyat.

Sebelum ini, Tengku Razaleigh yang lebih dikenali sebagai Ku Li berkata RUU anti lompat parti berkenaan tidak akan berjaya.

“Akta yang dibuat di Parlimen untuk mencegah lompat parti tak akan berhasil kerana dalam Perlembagaan, hak seseorang memilih pandangan dan parti yang dikehendakinya tidak boleh diusik.

“Jika tiba-tiba parti kita terbubar, ke mana kita nak pergi apabila ada akta tidak boleh lompat parti, tidak ada logik dari segi perundangan.

“Dia (kerajaan) tak boleh buat halangan dan sekatan macam itu, kalau tiba-tiba berlaku ’emergency’, tetap akan berlaku lompat parti untuk tubuh kerajaan baharu atau (nak keadaan) huru-hara,” katanya.

Mengulas lanjut, Tengku Razaleigh berkata ada sesetengah pemimpin akan bertindak melompat parti apabila mempunyai insentif berkenaan dan mendapat tawaran yang lebih daripada parti lain.

“Tindakan (melompat parti) tidak bererti dia (pemimpin) sudah lupa dengan apa yang sudah dijanjikan kepada pengundi,” katanya.


99.0 peratus individu dewasa terima dos pertama

Seramai 23,182,938 atau 99.0 peratus daripada individu dewasa di negara ini menerima sekurang-kurang dos pertama daripada vaksin dua dos atau vaksin dos tunggal sehingga semalam, lapor Kementerian Kesihatan (KKM), hari ini.

Menurut laman sesawang KKM, Covidnow yang di kemas kini pagi tadi, seramai 22,902,459 individu dewasa lagi atau 97.8 peratus telah lengkap divaksin sejak Program Imunisasi Covid-19 Kebangsaan (PICK) dilancarkan pada 24 Februari tahun lalu.

Sementara itu, sejak 13 Oktober lalu, seramai 9,212,282 atau 39.4 peratus daripada individu yang layak telah menerima suntikan dos penggalak.

Bagi program imunisasi membabitkan remaja pula, sejak dilancarkan pada 8 September tahun lalu hingga semalam, lebih 5.63 juta golongan itu telah menerima suntikan vaksin Covid-19.

Daripada jumlah itu seramai 2,861,246 atau 90.9 peratus menerima sekurang-kurangnya satu dos, manakala 2,773,263 atau 88.1 peratus lagi melengkapkan vaksinasi masing-masing.

Secara keseluruhannya sehingga semalam, 25,675,722 atau 78.6 peratus populasi Malaysia telah lengkap divaksinasi, manakala 26,044,184 atau 79.7 peratus lagi menerima sekurang-kurangnya satu dos.

Semalam, Ketua Pengarah Kesihatan Tan Sri Dr Noor Hisham Abdullah berkata kadar jangkitan Covid-19 dan kemasukan ke hospital berkurangan dengan amat ketara susulan kejayaan PICK, sekali gus membolehkan rakyat Malaysia menjalani kehidupan dalam norma baharu.

Beliau berkata hasil daripada usaha jitu semua pihak, selain pelaksanaan PICK sejak 24 Februari 2021 lalu, garis lengkung atau keluk pandemik Covid-19 di negara ini juga telah berjaya dilandaikan.


4 ADUN khianat: Rafizi tegur Anwar jangan ghairah gadai prinsip

Bekas Naib Presiden PKR, Rafizi Ramli hari ini menegur parti itu dan Presidennya, Datuk Seri Anwar Ibrahim yang dilihat ghairah dan mengambil jalan singkat berhubung empat bekas wakil rakyat Melaka yang berpaling tadah sehingga menyebabkan kerajaan Melaka tumbang.

Rafizi yang juga mantan Ahli Parlimen Pandan berkata, kepercayaan rakyat akan terhakis terhadap PKR dan juga Pakatan Harapan (PH) sekiranya empat bekas Ahli Dewan Undangan Negeri (ADUN) itu diterima menjelang Pilihan Raya Negeri (PRN) Melaka 20 November depan.

Malah, Rafizi berkata, akhlak ADUN yang suka memaki hamun juga bukanlah calon yang perlu ditampilkan oleh PH.

“Pandangan saya sebagai pengundi dan orang lama parti ialah, menerima watak-watak yang dipandang serong oleh rakyat kerana tindakan tidak berprinsip mereka selama ini adalah satu kesilapan yang menghakis keyakinan rakyat.

“Janganlah ambil jalan singkat atas nama strategi,” kata Rafizi dalam media sosialnya.

Selain itu, Rafizi berkata, rakyat kini menjadi mangsa berdepan risiko Covid-19 akibat perebutan kuasa dan kekayaan sesama pemimpin antara UMNO, Barisan Nasional (BN) dan Perikatan Nasional (PN).

Justeru, katanya, pemimpin PKR yang mungkin melihat kehadiran empat ADUN itu sebagai peluang menjadi ‘orang besar’ di Melaka diharap tidak menjadikan ia sebagai jalan pintas.

“Mungkin ada keghairahan seorang dua pimpinan PKR yang melihat ini peluang untuk menjadi orang besar di Melaka, tetapi janganlah keghairahan itu mempengaruhi keputusan dengan mencari jalan pintas,” katanya lagi.

Pada awal bulan ini, tular sebuah gambar pertemuan Anwar yang juga Pengerusi PH bersama empat bekas ADUN iaitu ADUN Pantai Kundor Datuk Nor Azman Hassan, ADUN Pengkalan Batu Datuk Norhizam Hassan Baktee, ADUN Telok Mas Datuk Noor Effandi Ahmad dan ADUN Sungai Udang Datuk Seri Idris Haron.

Gambar pertemuan itu disahkan oleh Pengerusi PH Melaka, Adly Zahari.

Kerajaan Melaka tumbang pada 4 Oktober lalu selepas empat bekas ADUN berkenaan umum hilang kepercayaan dan menarik sokongan terhadap kepimpinan Datuk Seri Sulaiman Md Ali sebagai Ketua Menteri Melaka.

Susulan itu, Speaker DUN Melaka, Datuk Seri Ab Rauf Yusoh umum DUN Melaka penggal ke-14 bubar selepas dipersetujui Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) kemudian menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


RUU rokok: Bung nak buka rahsia KJ

Ahli Parlimen Kinabatangan, Datuk Seri Bung Moktar Radin berang dengan bekas rakan seperjuangannya dalam kerajaan dan parti, Khairy Jamaluddin selepas dikecam berkait tindakannya menentang rang undang-undang  (RUU) kawalan merokok.

Khairy yang merupakan bekas menteri kesihatan menggelar Bung Moktar sebagai musuh kesihatan awam.

Bung Moktar yang juga Pengerusi UMNO Sabah kemudiannya dilaporkan New Straits Times berjanji akan mendedahkan kepada umum apa yang dihisap bekas menteri kesihatan berkenaan.

“Siapa KJ? Dia sudah tiada platform, cuma juruhebah radio, dia hanya ‘hantu raya’. Dia membentangkan undang-undang yang merampas hak rakyat (untuk merokok).

“Dia mahu orang ramai berhenti merokok, tetapi tanya dia… apa yang dia hisap?” katanya.

Bung Moktar berkata beliau akan mendedahkan apa yang Khairy hisap apabila RUU Kawalan Produk Merokok Untuk Kesihatan Awam 2023 dibentangkan di Dewan Rakyat, 12 Jun ini kerana katanya ahli Parlimen mempunyai kekebalan daripada tindakan mahkamah apabila diucapkan dalam Dewan Rakyat.

Tahun lalu RUU itu gagal mendapat kelulusan termasuk peruntukan mengenai dasar generasi penamat (GEG) ketika Khairy menjadi menteri dalam kerajaan BN-PN.


Covid-19: Jangan jadi seperti India, titah Sultan Johor

Sultan Johor, Sultan Ibrahim Ibni Almarhum Sultan Iskandar hari ini mengingatkan semua pihak supaya tidak membiarkan negara menjadi seperti India di mana penularan Covid-19 tidak terkawal dan meningkat.

Serentak itu, baginda juga menyokong sekiranya kerajaan mengenakan Perintah Kawalan Pergerakan (PKP) lebih ketat bagi membendung penularan Covid-19.

“Sekiranya perintah kawalan pergerakan yang ketat diperlukan untuk menyelamatkan nyawa, biarlah ia dilaksanakan buat kali terakhir tetapi berkesan, dengan memastikan orang ramai juga memainkan peranan masing-masing bagi menjayakan peraturan yang dikuatkuasakan.

“Pengorbanan mesti dibuat untuk kebaikan semua. Jangan kita menyesal kemudian hari, tiada gunanya,” titah baginda dalam kenyataan hari ini.

Baginda bertitah, walaupun sistem penjagaan kesihatan negara diurus tadbir dengan baik, namun semuanya mempunyai batas.

“Jika beban yang terpaksa ditanggung menjadi keterlaluan, pasti akan membawa akibat yang tidak dapat dibayangkan. Saya harap agensi penguatkuasaan akan bertindak lebih tegas dan adil terhadap mereka yang melanggar SOP ditetapkan. Kita tidak boleh membiarkan keadaan menjadi tidak terkawal, seperti yang sedang berlaku di India sekarang,” titah baginda.

Sultan Ibrahim juga mengingatkan rakyat bahawa negara sekarang ini berada pada tahap kritikal kerana jumlah kes tidak menunjukkan tanda-tanda penurunan.

“Rakyat tidak boleh mengabaikan SOP walaupun mereka telah menerima suntikan vaksin terhadap virus tersebut. Ingatlah untuk menjaga diri dan satu sama lain, ini kerana sesetengah rakyat memandang ringan SOP dan bersikap seolah-olah wabak itu sudah berakhir.

“Sikap berbahaya ini hanya akan menambah lagi beban kemudahan penjagaan kesihatan kita. Saya juga berharap kerajaan negeri akan mengambil keputusan yang bijaksana dan bertindak demi kepentingan rakyat.

“Saya menggesa rakyat Johor agar segera mendaftar untuk menerima suntikan vaksin. Percayalah kepada pakar kesihatan yang sahih, bukan khabar angin,” titah baginda.


Dunia bakal hadapi kekurangan 20 bilion picagari tahun depan

Pertubuhan Kesihatan Sedunia (WHO) memberi amaran negara dunia mungkin akan menghadapi masalah kekurangan satu bilion hingga dua bilion picagari yang diperlukan untuk suntikan vaksin Covid-19 mulai tahun depan.

Menurut pakar WHO, Lisa Hedman masalah tersebut akan memberi kesan kepada rutin imunisasi dan bakal menjejaskan keselamatan alatan yang digunakan.

Jelasnya, pihak berkuasa kesihatan di seluruh negara perlu merancang keperluan peralatan itu dengan lebih awal untuk mengelakkan terjadinya timbunan, pembelian panik dan keadaan yang dilihat ketika awal pandemik dengan kekurangan alat peralatan perlindungan diri (PPE).

Hedman menjelaskan kekurangan jarum suntikan dapat membawa kepada kelambatan kelangsungan program imunisasi serta kebimbangan keselamatan terhadap populasi dunia serta dapat menyebabkan kelewatan dalam rutin vaksinasi wajib melibatkan kanak-kanak dan perkhidmatan kesihatan lain.

Selain itu, Hedman menyatakan kekurangan picagari secara global juga mampu memberikan masalah penggunaan semula picagari dan jarum yang tidak selamat di negara-negara miskin.

Sehingga kini, hampir 6.8 bilion vaksin Covid-19 sudah diagihkan di seluruh dunia, lebih dua kali ganda jumlah vaksin rutin, berbanding angka kapasiti pengeluaran picagari kira-kira enam bilion untuk imunisasi setahun.

Ini menunjukkan, kebanyakan negara dunia bakal menghadapi kekurangan sehingga dua bilion picagari bermula tahun depan, melainkan sekiranya terdapat lebih banyak kilang yang mengeluarkan pengeluaran tambahan dan menghasilkan jenis peranti lain sesuai untuk pemberian dos vaksin. – Agensi


Tuduh Bersatu curi ahli cubaan UMNO lepas diri

Tindakan UMNO menuduh Bersatu ‘mencuri’ atau ‘memancing’ ahli mereka adalah semata-mata untuk melepaskan diri daripada masalah dalaman yang dihadapi parti itu.

Pengerusi Bersatu Pulau Pinang, Datuk Shabudin Yahaya menyifatkan tuduhan itu tidak lebih daripada tindakan ‘escapism’ daripada masalah yang dihadapi oleh UMNO sndiri.

Mengulas tuduhan Ketua UMNO Bahagian Balik Pulau, Datuk Shah Headan Ayoob Shah baru-baru ini, beliau berkata, penyertaan ahli UMNO ke dalam Bersatu adalah kehendak mereka sendiri.

“Mana ada siapa boleh ‘curi’ siapa. Kalau ahli mana-mana parti nak sertai parti lain itu hak dia. Jadi, dakwaan ‘curi’ ini bagi saya tak lebih daripada tindakan ‘escapism’ atau cuba melepaskan diri daripada masalah yang dihadapi parti itu sekarang,” katanya ketika hari ini.

Shabudin berkata, tidak adil bagi UMNO untuk membuat tuduhan tanpa asas serta tidak mengemukakan sebarang bukti kukuh.

“Tidak adil untuk tuduh kami curi ahli, sedangkan rakyat kini boleh cari maklumat lebih awal daripada kita untuk lihat perjuangan parti.

“Saya nasihatkan UMNO agar yakinkan kembali ahli dengan perjuangan mereka,” katanya.


Amang seksual: PU Azman didakwa di mahkamah

Pendakwah selebriti PU Azman atau nama penuhnya Azman Syah Alias dihadapkan ke Mahkamah Sesyen Seremban, hari ini (12 Oktober 2022), atas lima pertuduhan melakukan amang seksual terhadap dua remaja lelaki pada Februari dan Julai lalu.

Tertuduh yang berusia 41 tahun, bagaimanapun mengaku tidak bersalah di hadapan Hakim Datin Surita Budin selepas kertas pertuduhan dibacakan jurubahasa.

Mengikut tiga pertuduhan, tertuduh didakwa melakukan amang seksual fizikal dengan melakukan perbuatan kelucahan melampau termasuk merangsang mangsa berusia 17 tahun di ruang tamu dan tandas di sebuah rumah di Taman Tiara Sendayan di Nilai pada 6 Julai 2022 antara jam 3 pagi hingga jam 5 pagi.

Dia turut dituduh melakukan perbuatan sama terhadap mangsa berusia 16 tahun 10 bulan yang dilakukan pada 6 Julai 2022, antara jam 3 pagi hingga jam 5 pagi di ruang tamu rumah sama dan pada 5 Februari 2022, antara kira-kira jam 8.30 malam hingga 12 tengah malam.

Tertuduh didakwa melakukan kesalahan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang sabit kesalahan, boleh dipenjara tidak melebihi 20 tahun dan boleh juga disebat, menurut BH.

Timbalan Pendakwa Raya, Husni Fairos Ramly meminta mahkamah mengenakan jaminan tinggi terhadap tertuduh iaitu RM15,000 bagi setiap pertuduhan kerana kesalahan dilakukan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017.

Peguam tertuduh, Mohamad Zahid Ahmad memohon jaminan rendah atas alasan pendapatan anak guamnya terjejas sejak direman bulan lalu dan memerlukan bantuan keluarga untuk menjaminnya, selain tertuduh memberikan kerjasama baik.

Mahkamah kemudian menetapkan jaminan RM40,000 bagi semua pertuduhan dan tertuduh dilarang menghampiri mangsa serta saksi pendakwaan sehingga kes selesai, selain perlu melaporkan diri di balai polis berhampiran setiap bulan dan menyerahkan pasport kepada mahkamah.

Tarikh sebutan semula kes untuk serahan dokumen ditetapkan pada 8 Disember ini.


Covid-19: Tiga Adun Perak dilarang hadir sidang DUN

Tiga Ahli Dewan Undangan Negeri (Adun) Perak yang positif Covid-19 dilarang menghadiri persidangan Dewan Undangan Negeri (DUN) yang dijadualkan berlangsung empat hari bermula Rabu ini atas nasihat Majlis Keselamatan Negara (MKN) dan Kementerian Kesihatan Malaysia (KKM).

Yang Dipertua Dewan Negeri Perak Datuk Mohammad Zahir Abdul Khalid berkata ini berikutan status ketiga-tiga Adun terbabit yang positif Covid-19, menjadi kontak rapat dan belum menerima vaksin.

“Saya telah maklumkan secara peribadi mengenai nasihat yang kami terima daripada MKN dan KKM kepada mereka. Adun yang positif itu baharu mendapat keputusannya semalam, yang kontak rapat itu perlu kuarantin kendiri di rumah dan seorang lagi belum divaksin.

“Jadi ketiga-tiga ini tidak dibenarkan menghadiri sidang DUN. Kita perlu mengambil langkah sewajarnya dan mengikut prosedur operasi standard (SOP) yang ketat,” katanya pada sidang media hari ini dan menambah, maklumat lanjut mengenai ketiga-tiga ADUN itu akan dimaklumkan kemudian.

Mohammad Zahir berkata selain itu, setiausaha dan penolong dewan juga digantikan dengan orang lain kerana mereka perlu menjalani kuarantin kendiri susulan dua petugas yang terlibat dengan persidangan itu didapati positif Covid-19.

Sementara itu, Mohammad Zahir berkata selain sesi perbahasan titah diraja dan sesi soalan lisan, persidangan juga dijangka membahaskan usul-usul melantik keanggotaan Ahli-Ahli Jawatankuasa Kira-Kira, Jawatankuasa Perintah-Perintah Tetap, Jawatankuasa Hak Dan Kebebasan dan Jawatankuasa Pilihan Khas Bangunan Baharu Dewan Negeri Perak.

Sebelum ini dilaporkan, konsep Gelembung Persidangan Dewan Negeri akan diguna pakai dalam Persidangan DUN Perak yang bermula pada 25 Ogos ini dan pelaksanaan itu dibuat selepas mengambil kira situasi semasa pandemik Covid-19 di negeri ini serta khidmat nasihat Jabatan Kesihatan Negeri (JKN).

Konsep gelembung itu merangkumi empat elemen utama iaitu penyediaan kemudahan penginapan, pengangkutan, pertambahan ruang persidangan dan keperluan ujian pengesanan harian bagi mereka yang terlibat dengan persidangan.

Bagi meminimumkan pergerakan, semua individu yang terlibat dalam gelembung persidangan ini akan disediakan kemudahan pengangkutan dan penginapan di Hotel Impiana, Ipoh dan penggunaan kenderaan sendiri atau e-hailing adalah dilarang

Sultan Perak Sultan Nazrin Shah telah berkenan untuk berangkat merasmikan istiadat pembukaan pada hari pertama persidangan.


Salman Rushdie ditikam 10 kali

Penulis novel Salman Rushdie ditikam 10 kali ketika dia bersedia untuk berucap di Institusi Chautauqua di barat New York pada Jumaat, kata pendakwa ketika perbicaraan terhadap lelaki yang dituduh melakukan serangan itu.

Hadi Matar, seorang lelaki dari New Jersey berusia 24 tahun yang ditahan di tempat kejadian, hadir pada petang Sabtu (13 Ogos) di Mahkamah Daerah Chautauqua di Mayville, New York, untuk perbicaraan atas tuduhan cubaan membunuh kelas dua dan serangan dengan senjata.

Di mahkamah, pendakwa raya berkata serangan ke atas novelis itu telah dirancang dan disasarkan.

Matar mengembara dengan bas ke pusat intelektual di barat New York dan membeli pas yang membolehkannya menghadiri ceramah yang akan diberikan Rushdie pada Jumaat, menurut pihak pendakwa.

Peguam bela Nathaniel Barone, membuat pengakuan tidak bersalah bagi pihak Matar yang terus ditahan tanpa ikat jamin, dengan mahkamah menetapkan 19 Ogos untuk prosiding seterusnya.

Rushdie, yang telah menghabiskan beberapa dekad bersembunyi susulan ancaman Iran terpaksa menggunakan alat bantuan pernafasan, selepas menjalani pembedahan berjam-jam, menurut e-mel daripada ejennya, Andrew Wylie.

Wylie berkata pada Jumaat bahawa keadaan novelis itu “tidak baik.”

Rushdie mungkin kehilangan mata, hatinya telah rosak, dan saraf di lengannya terputus, katanya.

Setiausaha Agung Pertubuhan Bangsa-Bangsa Bersatu Antonio Guterres terkejut dengan serangan ke atas novelis itu, yang beberapa dekad lalu menjadi simbol kebebasan bersuara dalam menghadapi penindasan.

“Tidak ada kes keganasan sebagai tindak balas kepada perkataan yang diucapkan atau ditulis oleh orang lain dalam melaksanakan kebebasan berpendapat dan bersuara,” kata Guterres dalam satu kenyataan.

Tetapi di Iran, musuh Rushdie bergembira. Muka depan Keyhan, sebuah akhbar yang diterbitkan di Teheran, pada Ahad mengatakan bahawa Rushdie telah mendapat “pembalasan ilahi”.

Novelis, yang dilahirkan dalam keluarga India Muslim, berdepan ancaman bunuh setelah novel keempatnya, “The Satanic Verses,” diteribtkan, yang menurut umat Islam mengandungi petikan menghina.

Novel itu telah diharamkan di banyak negara populasi Islam yang besar ketika penerbitannya pada 1988.

Setahun kemudian, Ayatollah Ruhollah Khomeini, pemimpin tertinggi Iran ketika itu, mengeluarkan fatwa, menyeru umat Islam membunuh novelis itu kerana menghina Islam.

Rushdie bersembunyi selama bertahun-tahun. Kerajaan Iran berkata pada 1998 ia tidak lagi menyokong fatwa itu, dan Rushdie telah hidup secara terbuka sejak beberapa tahun kebelakangan ini.


Pelan strategik baharu PTPTN dilancar awal Jun

Perbadanan Tabung Pendidikan Tinggi Nasional (PTPTN) dalam peringkat akhir menyiapkan pelan strategik merangkumi penambahbaikan fungsi dan peranannya yang akan dilancarkan pada awal Jun depan.

Memetik laporan Bernama, Pengerusi PTPTN, Datuk Wan Saiful Wan Jan berkata, penambahbaikan yang bakal dilakukan termasuk dari segi penjenamaan, peranan dan teknologi yang digunakan dalam perkhidmatan kepada rakyat.

“Ia bukan penambahbaikan untuk penjenamaan semula seperti menukar logo, ia lebih kepada menjelaskan peranan kita supaya rakyat faham bahawa kita bukan sekadar bagi pinjaman (pendidikan) tetapi peranan utama kita ialah tabungan, sesuai dengan nama kita,” katanya selepas majlis penyerahan sumbangan Program Jelajah Ramadan PTPTN 2021 bagi Parlimen Kubang Pasu, Kedah, hari ini.

Mengulas mengenai kefahaman masyarakat mengenai peranan PTPTN, beliau berkata ia dilihat semakin baik apabila ramai mengetahui dan menyertai program tabungan yang disediakan perbadanan itu.

“Kalau dulu orang melihat PTPTN menyediakan pinjaman sahaja, sekarang ini rakyat mula nampak peranan kita dalam kebajikan dan program tabungan, tabungan kita meningkat berkali ganda sejak beberapa tahun lepas,” katanya.

Sementara itu, Wan Saiful berkata sebanyak RM893,000 disediakan PTPTN untuk Program Jelajah Ramadan PTPTN 2021 kali ini yang disalurkan kepada golongan asnaf dan bantuan kepada masjid-masjid di seluruh negara.

“Bantuan akan disalurkan dalam tiga bentuk iaitu bantuan tunai kepada golongan asnaf, bantuan kewangan kepada masjid dan sumbangan kepada pencarum akaun Skim Simpanan Pendidikan Nasional (SSPN),” katanya.


Buruh binaan maut runtuhan konkrit tingkat 51 Oxley Tower

Seorang pekerja binaan warga Bangladesh meninggal dunia selepas tertimbus dalam runtuhan konkrit, awal pagi tadi (27 September 2022).

Kejadian berlaku di tingkat 51 bangunan yang masih dalam pembinaan di Oxley Tower, di Jalan Ampang, di ibu negara.

Komander Operasi Jabatan Bomba dan Penyelamat Bandaraya Nurul Adha Abdul Majid berkata, kejadian berlaku pada jam 12.23 pagi.

“Kami menerima panggilan kecemasan dan menghantar dua jentera bomba dan sebuah trak Perkhidmatan Penyelamat Perubatan Kecemasan bersama 20 anggota ke tempat kejadian.

“Pasukan kami tiba di tempat kejadian dan mendapati tingkat 51 bangunan yang sedang dalam pembinaan itu runtuh, dan seorang pekerja tertimbus di bawah runtuhan,” katanya dalam satu kenyataan.

Beliau berkata, pasukan itu segera memulakan kerja-kerja pembersihan serpihan untuk mendapatkan mangsa.

“Kami berjaya mengeluarkan lelaki itu dari timbunan konkrit pada jam 7.21 pagi.

“Mangsa, seorang pekerja binaan warga Bangladesh, disahkan meninggal dunia di tempat kejadian,” tambahnya.

Mayat kemudian diserahkan kepada pihak polis untuk tindakan lanjut.


Selangor boleh jadi ‘Super Smart State’ dengan manifesto ditawar PN: Azmin

Tawaran yang dibuat Perikatan Nasional (PN) kepada pengundi Selangor pada Pilihan Raya Negeri (PRN) yang bakal diadakan 12 Ogos ini berpotensi menjadikan negeri itu sebagai ‘Super Smart State’.

Pengerusi PN Selangor, Datuk Seri Mohamed Azmin Ali menyifatkan tawaran realistik yang dibuat gabungan itu kepada rakyat Selangor mampu memberi impak tinggi, malah dapat menarik pelabur asing yang berkemahiran dan berteknologi tinggi, sekali gus menyediakan peluang pekerjaan berkualiti.

Katanya, kerajaan negeri hari ini gagal menarik pelabur berteknologi tinggi, malah pelaburan yang ada masih berintensifkan tenaga pekerja asing.

“Kalau ini berterusan, tidak mungkin anak-anak muda di Selangor ini dapat mencipta atau diberikan peluang untuk mendapatkan pekerjaan berkualiti dan kemahiran tinggi.

“Maka antara cadangan yang kita tawarkan adalah tarik pelaburan berkualiti tinggi dan berteknologi seterusnya cipta 100,000 pekerjaan yang berkualiti. Tawaran diberikan ini memang boleh dilakukan..kita ada pengalaman,” katanya ketika sesi dialog selepas Majlis Pelancaran Tawaran PN Negeri Selangor malam tadi.

Beliau berkata, Selangor pernah mencatat prestasi baik tahun lalu ketika beliau masih di Kementerian Pelaburan, Perdagangan dan Industri (MITI).

“Saya membawa Amazon Web Services (AWS) masuk ke Selangor walaupun Selangor bukan ditadbir PN, kita tetap membawa pelaburan bernilai RM25 bilion ke negeri ini.

“Kalau kita boleh buat ketika itu, Insya-Allah ketika rakyat memberikan mandat pada 12 Ogos ini dengan pengalaman saya dan teman-teman..saya yakin kita boleh angkat negeri Selangor ke tahap lebih tinggi,” katanya lagi.

Terdahulu, Pengerusi PN, Tan Sri Muhyiddin Yassin mengumumkan Pakej Rangsangan Ekonomi Prihatin Selangor membabitkan nilai lebih RM2 bilion sebagai tawaran PN.


Kes Guan Eng tangguh sebab dikuarantin, tapi hadir program semalam

Pertikaian timbul susulan penangguhan perbicaraan kes mahkamah hari ini melibatkan bekas Ketua Menteri Pulau Pinang, Lim Guan Eng yang dikatakan diarah menjalani kuarantin kendiri Covid-19 bermula 1 hingga 10 September ini.

Perbicaraan Setiausaha Agung DAP yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang sepatutnya berlangsung hari ini tetapi ditangguhkan kepada 22 September ini.

Tangkap layar Facebook Lim Guan Eng.

Bagaimanapun, semakan dalam akaun Facebook Guan Eng sebaliknya mendapati semalam beliau ada hadir dalam program bantuan di kawasan Dewan Undangan Negeri (DUN) Bagan Jermal dan Parlimen Bagan.

Agenda Daily juga menyemak Facebook Guan Eng dan sempat mengambil tangkap layar hantaran yang dikongsi pemimpin DAP tersebut dalam program yang dihadirinya semalam.

Persoalan timbul bagaimana Guan Eng yang sepatutnya habis kuarantin pada 10 September ini boleh turut serta dalam program tersebut, malah penangguhan perbicaraan kesnya hari ini juga atas alasan sama digunakan.

Hari ini sepatutnya memasuki hari kelapan perbicaraan dengan empat saksi pendakwaan telah memberi keterangan setakat ini, pada perbicaraan yang bermula pada 13 Julai lepas.

Mengikut pertuduhan pindaan pertama, Guan Eng, 60, didakwa sebagai Ketua Menteri Pulau Pinang ketika kejadian, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang, yang bernilai RM6,341,383,702.

Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Guan Eng dituduh meminta suapan 10 peratus daripada keuntungan yang akan diperoleh daripada Zarul sebagai upah, bagi membantu syarikat milik ahli perniagaan itu dilantik untuk projek sama, dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Guan Eng yang juga Ahli Parlimen Bagan, turut berdepan dua pertuduhan menyebabkan dua lot tanah milik Kerajaan Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri tersebut, yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.


Kongsi draf RUU Anti Lompat Parti dengan rakyat untuk nilai: Wan Saiful

Kerajaan disaran berkongsi draf akhir Rang Undang-Undang Perlembagaan (Pindaan) 2022 berhubung antilompat parti dengan rakyat sebelum ia dibentangkan di Parlimen.

Ketua Penerangan Bersatu Datuk Wan Saiful Wan Jan berkata langkah itu bagi memastikan semua pihak termasuk pertubuhan bukan kerajaan (NGO) dan pakar akademik dapat memberikan pandangan untuk menambah baik rang undang-undang tersebut, lapor Bernama.

“Pandangan saya ialah draf akhir perlu dikongsikan dengan semua pihak untuk memberi pandangan. Sekarang ini kita semua bersetuju dengan rang undang-undang itu tanpa melihat kepada draf akhirnya.

“Kita ada pakar daripada NGO, kita ada pakar daripada akademik, semua orang boleh diberi peluang untuk memperbaiki kelemahan yang ada,” katanya kepada pemberita pada majlis penyerahan bakul makanan sempena Ramadan di Kampung Binjal, Jitra, Kedah.

Beliau berkata banyak perkara atau klausa di dalam draf rang undang-undang itu perlu ditakrifkan secara jelas dan diolah demi kebaikan rakyat dan negara.

Wan Saiful berkata semua pihak perlu diberi peluang untuk menyatakan pandangan dan bukan hanya melibatkan pemimpin politik.

“Jadi bagi kita, draf rang undang-undang itu perlu disiapkan segera tetapi perlulah dalam keadaan terbaik untuk memastikan tidak ada pihak yang boleh mengambil peluang apabila ia diluluskan nanti,” katanya.

Mengulas pendirian Bersatu mengenai rang undang-undang itu, beliau berkata parti tersebut komited untuk memastikan reformasi institusi berjalan dengan lancar dan draf terbaik dapat dihasilkan demi manfaat rakyat serta negara.

“Setakat ini, kita tidak pernah katakan bahawa kita tolak akta ini, kita sertai perbincangan dan bagi pandangan.

“Itu tandanya kita menyokong, cumanya ada perkara di dalam draf itu yang kita tidak setuju tetapi bukan kita tidak setuju akta itu,” katanya.


PAS sering bangkit isu enggan lagi bersama MN, bukan UMNO: Azlan

Seorang Ahli Majlis Tertinggi (MT) UMNO menuduh hanya PAS sahaja yang sering membangkitkan isu untuk tidak mahu lagi bersama-sama UMNO di dalam Muafakat Nasional (MN).

Malah, Pengerusi Badan Perhubungan UMNO Perlis, Datuk Seri Azlan Man menuduh PAS sendiri melanggar piagam MN apabila mengadakan kerjasama dengan Bersatu menerusi Perikatan Nasional (PN).

Beliau turut melihat kerjasama sebenar daripada PAS di dalam MN sebagaimana diharapkan UMNO tidak dapat diterjemahkan, dan gagasan itu kini menuju kepada perpecahan.

“Jika dilihat yang sering mengatakan MN sudah tidak ada, adalah PAS, termasuk menuduh UMNO tidak menepati piagam.

“PAS yang sering membangkitkan tidak mahu bersama MN bukannya UMNO,” kata beliau sebagaimana dilaporkan Utusan hari ini.

Azlan yang juga Menteri Besar Perlis bagaimanapun berkata, belum ada keputusan muktamad daripada kepemimpinan mengenai sejauh mana MN boleh dipertahan atau sebaliknya.

“Tuduhan bahawa UMNO melanggar piagam MN adalah tidak betul. Kalau kita lihat, pelanggaran bermula daripada PAS sendiri dengan bermula kerjasama dengan Bersatu menerusi PN.

“Kita tidak pernah mendaftar menyertai PN, sebaliknya PAS sendiri daftar dan adalah lagi beberapa keputusan mesyuarat tertinggi yang langsung tidak menjurus bahawa UMNO itu dilihat melanggar piagam MN.

“Dari segi retoriknya, saya nampak MN seperti kita menuju ke arah penceraianlah. Tapi tidak ada keputusan muktamad. Nampak MN itu mungkin tidak dapat diterjermah di dalam kerjasama sebenar dari PAS,” katanya hari ini.

Baru-baru ini Presiden PAS Tan Sri Abdul Hadi Awang mendakwa parti itu menolak gagasan MN kerana UMNO tidak menepati janji dalam piagam untuk turut menerima parti-parti lain termasuk Parti Bersatu dan pertubuhan bukan kerajaan (NGO) di dalamnya.

Bagaimanapun, Timbalan Presiden UMNO, Datuk Seri Mohamad Hasan menyifatkan kenyataan Abdul Hadi itu sebagai tersasar memandangkan matlamat penubuhan MN tidak menyebut Bersatu perlu menjadi sebahagian daripadanya.

Azlan berkata berkata melihat kepada situasi semasa, UMNO dilihat perlu mencari jalan terbaik yang memberi kelebihan dan kebaikan kepada parti itu.

“Sebagaimana kita bergerak solo dalam Pilihan Raya Negeri (PRN) Melaka namun situasi di Melaka tidak boleh jadi ukuran di peringkat nasional. Apa pun keputusan adalah yang boleh memberi kelebihan dan kebaikan kepada UMNO dan Barisan Nasional (BN),” katanya.